roleatzen: uztaila 2017\n2017(e)ko uztailakren 14(a), ostirala\nLoth Bailarako Kanpaina (XVI) Mendeku Itsua\nTag-Raz, Lurralde Lehiatuko ogro mertzenario harrigarrirki azkarra\nCarlos Pitico, Estaliako aitoren semea, handizalea eta esgrima maisua\nThorin, Zhufbarretik etorritako familia nobleko nanoa\nGezrutag, eskerga gosetia den izugarrizko ogro inperiala\nThoryen, asrai ikaskuntzak alde batera utzi dituen aztia\nFelix McGregor, bizitza hobego bat bilatzen ari den kontrabandista inperiala\nErroiaren Hilabetea, 4.eguna\nAndreasek bidalitako izakien erasoa eta gero, Konpainia Askeko kideen artean beldurra nabaria zen. Zeinetaz fidatu zaitezke zure erasotzaileak edozein edo edozertan bihurtzeko gaitasuna baldin badaukate? Piticok espioi batekin kontaktatuko du atsalde horretan eta erasotzaileak aurkitzeko lana ipiniko dio. Espioia ikertzen dabiltzan bitartean, taldeak Margaritarekin zuen zeregina amaituko dute. Orain, piratak badakite nola elkartu Hans Bremmen galduarekin.\nPiratekin amaituta, d'Antonelli bixitazera joango dira. Erloju-dorrera sartu eta bere bulegoan hitz egin dute. Solsaldian daudela, liburuen apaleen atzean ezkutatzen diren bost zaldunen armaduren presentziaz ohartuko dira. Baino orain gauza garrantzitsuagoak daude jokoan. Hafordeko arkonteak gure abenturazale taldea beste zerbaiterako behar du. Jakinda, gure protagonistak Warwickek Haford erasotuko duela d'Antonelli Agilerarekin beste tratu bat itxi berri du. Erasoaren aurretik Neuendorfera ihes egiteko asmoa du eta Dieterren ordezkarien hitzetan bi herrien arteko borroka bukatzean beraiek erasotuko dute irabazlea, Haford bereganatzeko eta d'Antonelli Dieterren izenean aginduko luke.\nNeuendorferuntz ihes egiteko eskolta bat beharko du, Hafordekin zerikusirik ez duena. Konpainia Askeak onartu egingo du baino bitartean Andreas bidalitako erasotzaileak deusestatzea eskatuko diote.\nGauean, piraten babeslekuan egingo dute lo eta bertan, Carlosek, bere espioiaren lehenengo informazio papurrak jasoko ditu. Badirudi d'Antonelli bere lau etsaiekin hizketan egon dela, lagunak izango balira bezala.\nErroiaren Hilabetea, 5.eguna\nBere etsaietatik distantzia handitzeko eta Dieterrek emandako hitza betearaz dezan, Neuendorfera abiatuko dira, Agilerako koloniara. Bertan, Vagyr Ilegorria, Verenako zaldunak, ongi etorria emango die. Konpainia Askea ezagutzen du eta behar duten guztiaz hornituko ditu, ohar bat ematen dien bitartean. Haford ez da d'Antonellin eskutan geldituko. Warwickek Haford erasotzean, borroka amaitu eta bortizki txikituko dute gelditzen dena. Baina ordurako d'Antonelli buru gabe egongo da. Dieterren hiri bat Verenako zaldun batek soilik kudeatuko du.\nBueltan, Jakintzaren Logiara bueltatuko dira. Han, Liburuzainak esango die d'Antonelli, lehen, Logiaren kide izan zela, baino Armadura Zaindariak (leku bat babestu dezaketen armadura magikoak) ostu ostean kaleratua zutela. Armadurak bueltatzen baldin badituzte Ogham harrien kokapena emango lieke.\nJauregitik ateratzean Epailearekin elkartuko dira, baita sigmarizatutako beso eta hanka gabeko orko xamana. Felix, Epailearen aholkua jarraituz burua sutan sartuko du eta gau hortako erasoa ikusiko du. Berriz ere, arriskuan.\nFelix etorkizun-senarekin liskarretarako prestatuko dira piraten ostatuan eta gau hartan infernua libratuko da garagardoz betetako leku hartan. Lau izaki horiek agertuko dira...baino ez bakarrik\nAndreas ere han izango da\nGure heroiak ez zuten horrelakorik espero, baino hainbeste sufrimendu eta heriotzen ondoren itsu-itsu kargatuko dute bere kontra. Aztiak ahal duen moduan defendituko da, aliantza bat eskeiniz, boterea, dirua...inorrek ez dio entzungo. Bere hitzak tabernaren lau hormen artean galduko dira eta soilik bere gorputz hotza lurrean dagoenean giharrak eta ezpatak baretuko dira.\nBaino bere izakiak han daude oraindik eta gure lagunen ihesan Gezrutag harrapatuko dute. Ez da inor geldituko ogroaz gelditzen dena ikusteko.\nEgilea: Baisser ordua: 08:33 iruzkinik ez:\nEtiketak: Felix, Gezrutag, Loth, Pitico, Tag-Raz, Thorin, Thoryen, Warhammer\n2017(e)ko uztailakren 9(a), igandea\nOtsoaren Hilabetearen Kronika\nGaurkoa sarrera laburra izango da.\nJokalari eta irakurleei laguntzearren Warhammerreko kanpaina honen lehenengo hilabetean gertatutakoak dokumentu bakar baten bildu ditut.\nHementxe uzten dizuet esteka:\nEgilea: Baisser ordua: 03:55 iruzkinik ez:\nEtiketak: Loth, Warhammer\n2017(e)ko uztailakren 7(a), ostirala\nLoth Bailarako Kanpaina (XV) Ametsak eta Begitazioak\nAstaröth, basoko elfo harro eta isila, primerako arkularia\nNicolai Jelavic, Kisleveko gaiztagin bitarikoa\nPil-Pil Begibakar, Tileako halfling pirata, harroa eta pragmatikoa\nMerovech, Bretoniako halfling gezurtero eta berekoia\nErroiaren Hilabetea, 3.eguna\nGoiz izoztu horretan, portura iritsi orduko taldea banatu egingo da. Pil-pil, lekua gaizkile eta piratez josia dagoela ikusirik, handikan geldituko da, besteak Hafordeko kaleetara abiatzen diren bitartean. Herria harrizko harresi batez inguratua dago eta bere zain zabaletan bizitza pilpira egiten du. Nekazariak, merkatariak, soldadu eta elizgizonak leku batetik bestera joaten, tileano estiloko eraikin zaharren itzalpean. Tag-Ragzek, bere karisma ogroa erabiliz Haford teokrazia bat dela ohartuko da, Apezpiku batek agintzen baitu hemen. Apezpikuak apaiz talde batek aukeratzen du eta badirudi azkeneko hamarkadeetan herriko bi familien artean txandakatu direla postuan; Spinosa eta Brazzi familiak.\nIbaiondoko herri honetan bi familia hauek botere liskarretan murgilduak daude, baino gaur egun, Spinosa familiako burua, Salvatore Spinosa, esertzen da apezpikuaren aulkian. Bestalde, txango goiztiar honetan, taldeak Haforden Erloju-dorre ospetsua mirestuko dute eta amaitzeko, Myrmida-Tancredo (azkeneko hau, aspaldian, Lurralde Lehiatuko errege izan zana)-ren tenplua bixitatuko dute.\nBitartean, Pil-pilek, bere pirata garaiko bi adiskideekin topo egingo du, Siberio mapagilea eta Ostiral, bere laguntzailearekin hain zuzen. Bi lagun hauei esker pirata kapitain batekin bilera bat lortu ahalko du. Gauean, Tag-Raz, Astaröth eta Merovechin batera Margarita Kapitaina ezagutuko dute. Haford eta piraten arteko erlazioaz jakin minez galdetuko diote, baita Aguilera, Kazorov Anaiak, Warwick edota Bisbytaz. Margaritaren hitzetan, piraten etsai bakarra Merkatal Konpainia da eta Dieterrek egindako ekintzen ondorioz, bere ere etsaitzat hartuko dute. Besteak? Pakean uzten dituzten bitartean, bost axola. Ardoa edanez taldeak pirataren konfiantza lortuko dute eta Kapitain guztien laguntasuna eskuratzeko (baita garraiatzeko modu seguru bat lortzeko) Hans Bremmen kapitain galdua aurkitzeko eskainiko dira (beste lantxo bat...). Dado partida batzuen ostean, piraten logeletan atseden hartuko dute.\nGoizean goiz Siberio egindako ibaien mapa lortuko dute eta baita informazio apurtxo bat. Haford herriko informazio iturburu nagusia: Francesco d'Antonelli.\nSiberioren ibaien mapa\nFrancesco tipo berezi bat da. Herriko Erloju-dorrean du bulegoa eta jendeak dio apezpikuak jarri eta kentzeko boterea duela. Bera dela errealitatean Hafordeko agintari bakarra. Gizonarekin biltzean, liburuz eta jostailuz beteriko gela batean aurkituko dira. Bi aldeen artean tentsioa nabaria da, baino azkenean, informazioa elkartrukatzea erabakiko dute. Gure heroiak Warwick-eko erasoaz abixatuko diotw (Gure taldetxoaren leialtasuna lurretik uzten) eta bere bi gauza erabat ezberdinak kontatuko ditu. Lehenengoa, Hans Bremmen Kapitainari buruzko informazioa herritik kanpo dagoen Logia batean aurkituko dutela. Berak debekatua du hara sartzea. Bigarrena, Andreas doktorearen morroiak Haforden daudela, haien atzetik. Iluntasuna behar dute erasotzeko eta beraiengatik galdezka ari dira.\nFrancesco d'Antonelli, Hafordeko arkontea\nHaford eta Neuendorf artean, gari soroak inguratzen dituzten muino ttipi baten tontorrean kokatzen da Jakintzaren Logia. Ordu erdiko txango baten ostean, seikotea tontorrerako bidea hartuko dute. Baino iritsi aurretik beste bidaiari batzuekin egingo dute topo. Bidertze batean, su baten inguruan lau gizon daude. Ile urdindua, mila borroken markak eta ezpata zahar baino beldurgarrik dituztenak. Hauetako bat Sigmarren apaiza da, ilerik gabe aurpegi osoan, izugarrizko mailu bat darama eta bi aurpegi tatuatuak ditu buruaren alde batean. Epailea bezala aurkezten da eta elkarrizketa labur baten ondoren Merovech urduritzen hasiko da. Zerbaitek handikan hanka egiteko esaten ari zaio.\n"Epailea: Gauetan, lokartua zaudenean, ametsik egiten ahal duzu?\nPil-pil: E...ez, ez, ez dakit. Ez naiz ametsetaz oroitzen.\nEpailea: Ametsak garrantzitsuak dira."\nAgurtu eta ospa egingo dute. Baino Astaröth gehiago jakin nahi du eta inguruan ezkutatzen da, espiatzeko. Eszena oso arraro baten ikusle bilakatuko da. Epailea sua ikuskatu eta gero, esku biluziekin txingarrak hartu eta aurpegia sugarren barnean murgilduko du minutu batzuz.\nIkaratua baino baita kuriositatez, basoko elfoa itxoin egingo du eta Epailea handik urruntzean itzalitako sura hurbilduko da. Oraindik bero dago eta arretaz begiratzean, irudi eta itxura batzuk burua zeharkatuko diote. Hasieran gizonen buruzagi bat ikusiko du, armada baten aurrean, gudarako prestatuta, bi hegaletako kasko nano bat buruan duela. Armadurak, Myrmida-Tancredo Tenpluan agertzen zen armarria du. Irudi hauek zikintzean beste norabaitera bidaiatuko du, aurreko gizon berbera arrano erraldoi baten gainean ekialderuntz hegan ikusi arte. Amaitzeko, kobazulo edo mendi baten barnean dagoen hilobi bat agertuko zaio. Errege baten hilobia da. Bere inguruan txanodun hamabi gizon, aurpegiak erakutsi gabe. Andreas van Holten tunika berbera janzten.\nDardarka, ikusitako guztia prozesatzen ari dela, besteekin elkartuko da, goran itxoiten ari zaien jauregirako bidea hartuz.\nKristaleraz betetako jauregi zahar bat da Logiaren bileralekua. Han, etxezain batek atea ireki eta abenturazaleak ikuskatu ondoren ataria zeharkatzen utziko die. Egongela erraldoi batera eramango ditu, larruzko besaulki eta frutak eskainiz. Handikan minutu batzuetara Liburuzaina bezala aurkezten den agurea ezagutuko dute. Bere hitzetan, Logia, jakintza bilatu eta gordetzen duen pertsona multzo batek osatzen dute.\nAitona jatorra dirudi eta Hans Bremmeni buruz zerbait gehiago esaten die. Kapitain askea izan zeneko garaietan hegoaldeko uretan mugitzen zen, enkarguz edo hala nahi zuelako, herri eta itsasontziak erasotuz Merkatal Konpainiarekin topo egin zuen arte. Bremmen eta bere tripulazioa akatu eta bere ontzia, "Banshee" izenekoa, urperatu zuten. Baino modu batera edo bestera Morr-en erreinuetatik bueltatu zen, bukatzeko zerbait gelditzen baitzitzaion. Hans kapitaina erakarri nahi izanez gero, Yetzineko ibaiertzean bere izena esan eta txanpon tileano bat bota beharko dute uretara.\nBestalde, Astaröthek suan ikusitakoaz galdetuko du ere. Zein zen gizon hura? Eta zeraman kaskoa? Zeintzuk ziren tunika zeramaten gizonak? Baliteke, amets horietan agertutako zehaztasunengatik, gizon hori Tancredo izatea, arranoe erraldoiak kontrolatzeko erabiltzen zuen kaskoarekin. Nanoen opari bat izan zen. Gudak amaitu ostean bere erresuma utzi eta Utûm mendiruntz abiatu zen, bere azken bidaian. Kondairak dio bertan zendu eta hilobiratua izan zela. Liburuzainaren arabera, zaila izango litzake norbaitek bere atseden lekua bortxatu izana. Utûm, nanoen errepide zaharraren bukaeran dago, ekialdean.\nInformazioarengatik eskerrak eman ondoren d'Antonellirekin biltzekoak ziren. Haford ordu erdi eskasera zegoen eta bide nagusira iristean, berak bidalitako lau soldadu itxoiten ari zitzaizkien. Astaröthek susmo txarra hartuko dio egoerari baino hala ere, soldaduen babesa eskaintza onartu eta herriruntz aterako dira.\nHarresiak bistan daudela guardiak sarrera nagusia ekiditeko aholkatuko dute, haien atzetik dauden gaizkileak ekiditeko. Harresian barneko tunelak erabili ditzakete, isilpean sartzeko. Elfoa ez da fio eta taldea konbentzitzen saiatuko da, baino elfoen mesfidantza naturalari errua botako diote eta soilik Gezrutagek jarraituko dio beste sarreratik.\nBeste laurak, Pil-pil, Merovech, Tag-Raz eta Nicolai guardiekin murgilduko dira harresi barneko iluntasunean. Han, korridore estu batean guardiak bi irteerak blokeatuko dituzte eta gure heroien eromena handituz eraldatzen hasiko dira mundu hontakoa ez diren izaki beldurgarri batzuetan bilakatuz. Azal beltza, aurpegirik gabe eta eskuen ordez, marraza luze eta zorrotzak.\nNarratzaile honek badaki, eta zuek, irakurle maiteak ere, gure begiko talde honen benetako izaera. Laguntasuna? Sakrifizioa? Ez. Abenturazale hauek alproja, lapur eta hiltzaile talde bat osatzen dute. Haien interesak bakarrik babesten dituztenak. Dirua, bitxiak, ospea ta boterea. Nicolai, konpainia askeko beteranoa eta Tag-Razek argi eta garbi utziko dute oraingo honetan. Indartsuenak izanda, ihes egiteko modua aurkituko dute, taldeko ahulenak bakarrik utziz.\nMerovech eta Pil-pilek ez dute aukerarik izango eta adierazkortasun gabeko munstro zital hauen erasopean gaindituak izango dira. Dozena aldiz zulokatuko dituzte, gupidarik gabe.\nOrain dela 35 egun Donovanen ostatuko mahai inguruan elkartutako 11 lagunetatik soilik Nicolai Jelavic, Thoryen, Carlos Pitico, Astaröth eta Trubert Mahler gelditzen dira bizirik.\nUrdithaine kixkalita, Volkrad Kullzman urkamendian, Pieter, Oleg, Pil-pil, Grizdal eta Merovech borrokan zendu dira.\nSigmarrek gorde gaitzala\nEgilea: Baisser ordua: 09:27 2 iruzkin:\nEtiketak: Astaröth, Gezrutag, Loth, Merovech, Nicolai, Pil-pil, Tag-Raz, Warhammer\nPertsonaia Orria (Txuri/Beltzen)\nBidesaria - Abentura\nArratoiak Hormetan - Pertsonaia Orria\n0 Mailako Pertsonaia Orria\nPertsonaia Orria [EUS]\nMegakorp Pertsonaia Orria\nArtistaren Ortodoxia (Erakusketa)\nThe Sigilite - KT Kanpaina\nArsenal del Viejo Mundo (Revisado)\nOdola, Erraiak eta Madarikazioak\nUnai Barrutia Urkijo\nKateak, Lothen Kronika (III.Atala)\nOperation Mavros (W40K)\nErroiaren Hilabetea (Loth)\nOtsoaren Hilabetea (Loth)\nItzalak Bögenhafen gainean


proiektuak – HarituLab\n2021-07-09Berriaerrepositorioa, euskal eremu digitala, proiektuak, STEAMby HarituLab\nProiektu errepositorio bat martxan jarri dugu :)\nAskotan proiektu bat egiten hasi aurretik, beste pertsona batzuk zelan egin duten ikertzen dugu. Errepositorioak lan horretan asko laguntzen dute. Badaude errepositorio piloa interneten zehar, proiektu anitz biltzen dituztenak. Batzuk kutxu profesionala dute, beste batzuk hezkuntzari lotuak daude, beste batzuk software baliabideei,...\n2021-06-28Berriaikastetxea, proiektuakby HarituLab\nIkasgelatik Medialabera: Eskolekin proiektuak 2021-2022\nEskola-proiektu baterako ideia daukazue baina ez duzue baliabide egoki edo ezagutza tekniko zehatzik? Praktika eta esperimentazioa ohiko prozesu batean txertatu nahiko zenukete? Klasetik atera eta espazio inspiragarri batean lan egin nahi duzue Tabakalerako lantaldearekin batera?


Legezko oharra - ATALAK\nLegezko ohar honek (aurrerantzean, «Legezko Jakinarazpena») DANTZAZ ELKARTEAren www.atalak.org (aurrerantzean, «Web») Interneteko atariaren erabilera arautzen du. Helbidea: San Blas kalea 4, 3. esk. 20013 Donostia, Gipuzkoa. IFZ/IFK: G20780631.\nOro har, DANTZAZ ELKARTEAren eta bere zerbitzu telematikoen erabiltzaileen arteko harremanak, webgunean daudenak, Espainiako legeria eta jurisdikzioaren pean daude.\nErabiltzailea jakinaren gainean geratzen da eta onartzen du webgune honetan sartzeak ez dakarrela, inola ere, DANTZAZ ELKARTEArekin harreman komertziala hastea.\nWebgunearen titularra ez da identifikatzen kolaboratzaileek bertan emandako iritziekin. Enpresak eskubidea du, aldez aurretik jakinarazi gabe, bere web-orrian egoki iruditzen zaizkion aldaketak egiteko. Web horren bidez ematen diren edukiak eta zerbitzuak aldatu, ezabatu edo gehitu ahal izango ditu, bai eta horiek zerbitzarietan aurkezteko edo kokatzeko modua ere.\nWeb orrien edukiaren, diseinu grafikoaren eta kodeen jabetza intelektualaren eskubideak DANTZAZ ELKARTEAren titulartasunekoak dira, eta, beraz, debekatuta dago horiek erreproduzitzea, banatzea, publikoki komunikatzea, eraldatzea edo web orrien edukiekin egin daitekeen beste edozein jarduera, ezta iturriak aipatuta ere, DANTZAZ ELKARTEAk idatziz baimendu ezean. Enpresaren web orrietan agertzen diren izen komertzial, marka edo zeinu guztiak, edozein motatakoak, jabeenak dira eta legez babestuta daude.\nDANTZAZ ELKARTEAren web orrietan estekak (estekak) agertzea informaziorako baizik ez da, eta ez da inola ere haien gaineko iradokizun, gonbidapen edo gomendiorik.\nGure zerbitzuetako batzuk bereziki adingabeei zuzenduta badaude, DANTZAZ ELKARTEAk gurasoen edo tutoreen adostasuna eskatuko du datu pertsonalak biltzeko edo, hala badagokio, datuak modu automatizatuan tratatzeko.


Hasieratik ikusi da talde bakoitzaren helburua zein zen. Reala golaren bila eta jokaldi arriskutsuak sortuz, eta kanpokoak bere\nRealak garaipen garrantzitsua lortu du hiru emaitza negatibo jarraian gehitu ondoren. Bat eta lau irabazi du Santa Teresaren aurka Badajozen. Garaipena lortzea behargarria...\nNesken porrot gupidagabea (0-1) (Real Sociedad de Futbol SAD)\n(Source: Real Sociedad de Futbol SAD ) Realeko nesken taldeak porrot latz bat jaso du gaur goizean huts eta bat galdu eta gero Santa Teresaren aurka. Igor San Miguelenek...\nReal C-k gol bakar batengatik galdu du CD Lagun Onaken aurka gaur arratsaldean Zubietan. Lehenengo zatiak berdintasuna izan du ezaugarri nagusitzat. Ez dira aukera asko...\nReal C-k gol bakar batengatik galdu du CD Lagun Onaken aurka gaur arratsaldean Zubietan. Lehenengo zatiak berdintasuna izan du ezaugarri nagusitzat. Ez dira aukera asko ikusi, nahiz eta bi taldeak saiatzen aritu diren denbora guztian. Gainera, epaileak kanpokoen bi gol baliogabetu ditu jokoz kanpokoa adierazi eta gero. Beraz, arriskua kanpokoek sortu dute batez ere baina...\nRealak denboraldiko lehenengo puntua lortu du 0-0 berdindu ondoren Espanyolen zelaian. Meritu gehiago egin dituzte garaipena eskuratzeko, baina zorte pixka bat falta izan zaie hori aurrera ateratzeko. Gipuzkoarrak bikain hasi dira neurketan, ondo kokatuta, neurketaren nagusitasuna izanik. Leire Bañosek izan du taldearentzat lehenengo aukera, baina bere ezkerkada zertxobait...


Udalak Eusko Jaurlaritzak ezarritako murrizketa berrien berri eman du | zuIN\nUdalak Eusko Jaurlaritzak ezarritako murrizketa berrien berri eman du\nZirkulazio askatasuna 23:00etatik 06:00etara mugatzen da, Euskal Autonomia Erkidegoa ixteaz gain, pertsonak bizi diren udalerrian sartzeko eta irteteko mugak ezartzen dira, eta sei pertsona baino gehiagoren bilerak debekatzen dira\nUdalak gogorarazi du ez dela beharrezkoa udal instalazioetara joatea kontsultak edo gestioak egiteko. Horretarako, herritarren arretarako telefonoa erabil daiteke 010 telefonoaren bidez, edo 944034800 telefonoaren bidez, Laudiotik kanpo deituz gero\nEuskal Herriko Agintaritzaren Aldizkariak astearte honetan argitaratu ditu Eusko Jaurlaritzak Euskadi osorako ezarritako murrizketa berriak, alarma egoera berria indarrean sartu ostean eta COVID-19k eragindako kutsatzeen hedapena geldiarazteko helburuarekin.\n1- 23:00etatik 06:0etara gauez zirkulatzeko askatasuna mugatzea. Urriaren 25eko 926/2020 Errege Dekretuaren 5.1 artikuluan aurreikusitako jarduerak egiteko bakarrik zirkulatu ahal izango dute pertsonek erabilera publikoko bideetatik edo espazioetatik.\nHau da, sendagaiak, osasun-produktuak eta premia handiko beste ondasun batzuk erosteko; osasun-zentroetara joateko; larrialdiengatik albaitaritza-zentroetara joateko; lan-, lanbide-, enpresa-, erakunde- edo lege-betebeharrak betetzeko; paragrafo honetan aurreikusitako jardueretako batzuk egin ondoren ohiko bizilekura itzultzeko; adinekoak, adingabeak, mendekotasuna duten pertsonak, desgaitasuna duten pertsonak edo bereziki ahulak diren pertsonak laguntzeko edo zaintzeko; gasolindegietan erregaia hartzeko, horretarako beharrezkoa denean. Aurreko paragrafoetan aurreikusitako jarduerak, eta ezinbesteko beste edozein arrazoirentzat, behar bezala.\n2- Euskal Autonomia Erkidegoan sartzeko eta irteteko mugak. Puntu honetarako jasotako salbuespenak dira, halaber, osasun-arlokoak, lanekoak, profesionalak, hezkuntzakoak, mendekoak, adinekoak edo adingabeak zaintzea, besteak beste.\n3.- Pertsonak bizi diren udalerrian sartzeko eta irteteko mugak ere egongo dira.\nMugakide diren ohiko udalerrien arteko mugikortasuna baimenduko da, banakako gizarte-, ekonomia- eta kirol-jarduerak edo aire zabaleko jarduera fisikoak egiteko. Salbuetsita daude, halaber, eranskinaren 14.1 atalean baimendutako kirol-lehiaketetarako beharrezko lekualdatzeak.\n4.- Pertsona-taldeak espazio publiko eta pribatuetan egoteko muga: gehienez 6 pertsona. Salbuespenak izango dira elkarrekin bizi diren pertsonak izatea, hargatik eragotzi gabe jendearentzat irekitako bulego, instalazio eta establezimenduei, edo adingabeei edo mendeko pertsonei dagokienez ezartzen diren salbuespenak.\nArau berriak asteartean bertan, urriaren 27an, sartu dira indarrean, 06:00etan, eta dekretu berria 15 egunez egongo da indarrean, baina pandemiaren bilakaeraren arabera luzatu, aldatu edo ondoriorik gabe utzi ahal izango da.\nLaudio herritarrentzako arreta-zerbitzua\nUdalak gogorarazi du ez dela beharrezkoa udal-instalazioetara joatea kontsultak egiteko edo administrazio-kudeaketak egiteko. Horretarako, herritarren arretarako telefonoa erabil daiteke: 010, edo 944 034 800, Laudiotik kanpo deituz gero. Eskaerak ere egin daitezke www.laudio.eus web-orriaren bidez eskura daitekeen egoitza elektronikoaren bidez.\nBestalde, jakinarazten da gehienez ere lau laguneko edukiera baimendua aplikatuko dela udaletxeko atarian edo sarreran, Herritarrei Arreta Emateko Zerbitzuko profesionalek arreta eman ahal izateko itxaroten den bitartean.\nEusko Jaurlaritzak argitaratutako dekretua osorik kontsulta daiteke, esteka honetan sartuta:\n← Parte hartu Laudio Udalaren herritarren parte-hartzeari buruzko araudian\nLaudiok udalerriko dozena bat kale eta espazio asfaltatzeari ekin dio →


RIP ezagutzen — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / RIP ezagutzen\nOier Gorosabel 2018/12/05 19:13\nURIACH, Judit. ALONSO, Fernando. 2018. Larga vida a R.I.P. Ed. Tóxico Records + El Lokal. Associació cultural El Raval. Barcelona.\nOparirik ederrenak ustekabian datozenak dira; halako baten, Zulo tabernako ugezabak (bere izenik be ez dakitt!) kalian geratu, eta “liburu bat emon bietsut!”. Eta ekoizpen txukun eta mardul honekin etorri jatan. Hori oin dala hiru bat aste izan zan, eta denpora horretan, gabero-gabero lotara aurreko orduak 80 hamarkadako punkixen munduan murgiltzeko desiatzen egon naiz. Dan-dana iruntsi dot, gogoz, bai lekukuekingo elkarrizketekin osatutako kapitulo monografikuak, baitta liburu amaieran prentsa-txatalekin egindako hemerotekia. Txapela kentzeko moduko liburua, 375 pajinatakua, disko batekin lagunduta. Eta 12 € ziztriñetan!!\nLiburua asko gozatu dot, eta 80-90 hamarkadako oroitzapen-zaparradia ekarri destaz. Ohar pillua idatzi dittudaz, eta hamen botako dittudaz, idatzittako orden berian; ez dakat tolosteko gogorik, ez premiñarik.\nBerez, hamen kontatzen dan zati haundi bat (1979-1987) neuk ezin neban ezagutu, edadiangaittik (jente honek nik baiño 10 bat urte gehixago dittu); baiña fetxa horretatik aurrera be, oso kontaktu gitxi izan neban hamengo punk giruakin. Izan be: kalian parrandan ibiltzen hasi nintzanian 1987-88 ingurua izango zan; eta 15-16 urtekin, gu ibiltzen giñan tabernetan Modern Talking, Lessons in Love, Call me, Sultans of Swing entzutzen ziran; baziran taberna batzuk musika makarria entzun geinkiana (Elgoibarren Zuribeltza, edo plazako Gaztetxia bera; Eibarren Hilbehera-eta), baiña gitxi ziran eta kuadrillakuen ez oso gustokuak –neuriak bai, baiña artaldia artaldia da-. Urte háretatik, tabernetatik ez dot RIP-en kanturik gogoratzen (bai ostera Cicatrizen “Lola”, greatest hita). Beraz, punk mobidia kanpotik ezagutzen neban; kontuan hartu bihar da, gaiñera, ordurako RIP-ekuak esate baterako, urte onenak eta kañeruenak pasauta zittuezela (ordurako bost urte zeroien, jo ta sua, zaldixari total engantxauta zebizela, eta aldapan behera); orduan grabau zeben LP-a, baiña nik ez neban horren barririk izan. Klaro: lehenguari (adiña eta girua) gehittu bihar jako etxian ez genkala radiokasetik. Seguraski nere inguruan jotzen egongo ziran, behin baiño gehixagotan, baiña nik erreparau bez.\nArtalde barruan egonda be, laster izan neban nere bolara ibiltzeko gogua; ez zan arrarua ni, kuadrillaz aparte, bakarrik juatia zinera (Megavixens orduantxe ikusi neban), edo mendira (Eibar inguruak ezagutu nittuan); parranda giruan be, kuadrillako “alde illunakin”, batzuetan lege zaharreko txikiteruengandik apartauko giñan, leku “arriskutsuren” batera juanda; imajinatzen dot hórrek urtietan sartuko nintzala Lekeittioko Gaztetxe famatura (gaurko hostala); halan be, zaldixan urte txarrenak ziran (txutak eskillarapetan, parkietan, hondarrian) eta ez neban eszena underground horretan asko sakondu. Hori Valencian gertatu zan.\n1990an juan nintzan bertara, eta lehelengo urtian nere “primerramor” jipixan eraginpian izan nintzan; folk interludixua. ;-) Bigarren urtian, paz y flores sasoia pasauta, Radio Klarari –lliure i llibertaria- afiziñua hartu netsan, eta Flora kaleko Kasal Popularrera juaten hasi nintzan. Orduan izan ziran nere lehelengo kontzertuak (Andanada 7, Zakarrak, Carmina Burana, Corcobado & Chatarreros de Sangre y Cielo...), diskuak (Ramones, AC/DC...) eta kontzientzia politikuan pizkundia. RIP-en lehelengo kantua, konszienteki, nere etxeko sukaldian entzun neban, 1992xan, Radio Klaran. “Terrorismo Policial” zan, eta barru-barruan eragin ninduan; ez nekixan musika taldian izena, eta gitxiago EH-kuak zirala.\nEH-ra bueltau nintzanian (1993), oiñ irakortzen nabillenangaittik, RIP-ek “Guadiana” bidia egitten ziharduan, eta beraz normala ez izatia eurak ikusteko aukerarik –ez nintzan euren jarraitzaille sutsua bez-. Euren diskuak eskuratu nittuanerako (ZEN, No te muevas eta zuzenekua) 1996 ingurua izango zan, taldia akabauta zeguan; eta, kuriosua egin jata, Portuk ordurako Ume Gaiztuetan bidia eginda zekan, Lekitton. Seguraski kalietan koinzididuko genduan, baiña nik zein zan jakin bez.\nDiskuak entzun ahala, RIP-eri afiziñua hartu netsan; musika ona begittantzen jatan (euren azken sasoiko kantuak, batez be), eta horrekin batera orduantxe etorri jatan eurekingo kuriosidadia, taldian historixia jakitzeko gogua. Zeozer handik, zeozer hamendik, enterau nintzan gitxi gora behera; baiña informaziño txatalak ziran, hutsune askokin (zorixonez, liburu honekin bete dirazenak). Halan etorri zan, Portu hil eta urte batzutara, Jokin Ume Gaiztuakekua be hiltzia; eta haren omenaldixan, 2001ian, RIP-eko bere lagunak ikusteko aukeria izan neban. Inpresiño itzala egin zestan, batez be Mahoma “animali eszenikuak”; ha kontzertua goguan iltzatuta dakat, benetako pitxia. Handik gitxira hilko zan Mahoma bera, eta taldiakin batera ikonuen Olinpora pasau zan. Jul eta Txerra anaiak musikan jarraittu zeben (bestiak beste Evaristo antxiñako “leihakidiakin” kolaborauaz) baiña pertsona diskretuak izanda –nahiz eta RIP-en soiñuan arduradun nagusixak izan- ez nittuan jarraittu.\nLehendik banekan halako sentsaziño bat, hárek urtiak pixkat “kanpo” bizi izan nittuala; gero, punki zaharren batekin harremana izateko aukeria izan doten arren, ez zeben gauza askorik kontatzen –punkixak beti punki-; baiña liburu honekin orduko gauza solte asko harilkatzeko aukeria izan dot; eta logikua begittandu jata; ez edadez, ez giroz, ha ez zan nere lekua; azken fiñian, punkixak zarata haundixa etara arren, gizartian parte txikixa baiño ez ziran -gure klasian, 30etik 1 edo 2-. Eta zorionez, esan biharko: 1985an ezagutu izango banittu, kezka politta emongo netsen guraso gaixuei (gure tallarran krisisan erdi-erdixan, etxian diru barik... semia punki sartzia falta jaken bakarrik!).\nLiburu hau irakorritta, yonkixei aittorpena be egin bihar jakela argi geratu jata: eurak jaso zeben kolpe nagusiña, baiña era berian –mokuan erdixan, buru argittasuna gordeta- hurrengo belaunaldixandako parapetua izan ziran; yonkixetako askok ez zetsen laga taldekide eta groupie gaztiaguei heroinan sartzen. Eta eskerrak emon bihar jake. “Santos Mártires Yonquis” (Rafael Berrio)\nLau taldekidien artian, liburu honetan dir-dir haundiña Portuk daka, aingeru baltza, siniestruena; bere kasuan be, makarren artian askotan topau doten perfilla dago: tipo lotsatixa, sentikorra, vulnerablia, gogortasun itxuren atzian babestua (speed/zaldi zikluan laguntziakin). Mahoma hurakanan atzian beti bigarren planuan, baiña RIP-en arima eta konposatzaille nagusiña. Bere lagun guztiak hori diñue behintzat.\nGero, liburuan zihar anekdota ugari datoz. Euren artian, hau zoragarrixa begittandu jata: ezezagunak ziranian, RIPekuak ez zittuezen La Pollakuak festi batera gonbidatu, "nahikua punk" ez zirala iritzitta (Arrasateko kaletarrak vs. Aguraingo baserritarrak). La Pollakuen erantzuna "Muy Punk" abestixa izan zan. Zelako sorpresia! Ez nekixan kantu superfamatu hau zeiñi, eta RIPekuei dedikautakua zanik!! (bistan da, gero talde bixak adiskidetu ei ziran).\nAmaieran, liburuak prentsa txatalen atal luzia daka (valga la redun).Hau pizkat astuntxuagua da, liburuak dakan erritmo bizi-bizixan aldian; baiña hori be osorik irakortziak merezi dau, orduko giruan testuingurua hobeto harrapatzeko. Adibidez: 1985ko “Bat bi hiru” suplementoko ale baten, kazetarixak Doctor Deseokuen "Gestos y actitudes corporales de mal gusto" azpimarratzen dittuanekua. Francis haundixa, Egineko kazetarixak be eskandalizatzen!\nHau guzti hau, argazki bilduma ederrakin lagunduta. Apalian ohorezko lekuan eskura izateko moduko liburua, bai horixe!\netiketak: irabiaketa, musikeruak, arrantza literarixuak


Errekaleor, urtebete elkartasunaren argipean - halabedi\nErredakzioa | maiatza 13, 2018\nUrte bat. Urte bat Errekaleor mapa eta hedabide guztietan kokatu zen egunetik. Urte bat Iberdrolak, Eusko Jaurlaritzako Industria sailaren aginduz, Errekaleor auzoko argindarra kendu zuenetik . Urte bat, elkartasun olatu bilakatuta. Urte bat alternatibak eraikitzeko ametsa errealitate bilakatu zenetik.\n2017ko maiatzaren 18a. Goizeko 10:00ak aldera iritsi da Ertzaintza Errekaleorrera, eta, lehenengo unetik, tentsioa egon da auzoan. Gazteek autodefentsa hautatu dute, eta Ertzainak laster hasi dira auzokideei bultzaka. Segidan azaldu dira poliziaren beste 10 furgoneta eta, haiekin batera, Iberdrolaren 6 auto, argia mozteko asmoz. Eguerdi aldean jakin denagatik, Jaurlaritzaren Industria sailetik etorri da agindua; elektrizitatea hartzeko modua ez zela egokia, eta auzokideen segurtasuna bermatze aldera hartu dutela erabakia jakinarazi dute.\nErrekaleorreko biztanleak, berriz, argindarraren koadro nagusia babesten jarri dira andamioekin, herri harresi modura. Berehala hasi dira ertzainak jendea bertatik ateratzen. Oso jarrera bortitza izan du poliziak aldioro, eta harresian zegoen jendea tiraka eta bultzaka kaleratu dute. Auzokoek lehen minututik eman dute honen berri sare sozialetan, eta horregatik ere mehatxuak jaso dituzte ertzainen partetik.\nBaliteke hitz hauek nahikoak izatea egun hartan gertatu zena laburbiltzeko, baina gutxik espero zuten hain olatu zabala, anitza eta jendetsua auzoa babesteko.\nEgun hartan bertan, haserrea nagusitu zen. Manifestazio jendetsu bat izan zen Gasteizko kaleetan, bi errudun nagusi salatuz: Iberdrola eta Eusko Jaurlaritza, baina Gasteizko Udala eta bertan agintzen duten EAJ-PSE alderdiak ahaztu gabe. Agerraldiak, musika talde ezagunen kontzertuak etengabe auzoan (Izaki Gardenak, Willis Drummond, Anari…), mozioak… Eta data bat inflexio puntu gisa: ekainak 3.\nEgun horri begira, auzokideek aurrekaririk gabeko lanketa abiatu zuten, Gasteizen aspaldian ikusi den manifestazio jendetsuena antolatzeko. Eragileekin bilerak, atxikimenduak, zutabeen prestaketak… Erantzun irmo bat eman nahi zuten.\nLortu zuten erantzun hori ematea. “Guk argi daukagu”. Hori izan zen ekainaren 3ra begira erabili zuten kanpainaren izenburua. Furgoneta bat auzoz-auzo ibili zen manifestazioaren eguna iragartzen, izen ezagunek babesa azaldu ditoen proiektuari, Gasteizko gune okupatu ezberdinak argiztatu zituzten…\nHamaika zutabe, dozenaka pankarta, bengalak, banderak eta 10.000 lagun inguru Gasteizko erdialdea eta Errekaleor lotu zituen manifestazio luzean. Mobilizazioaren amaieran egiaztapen nagusi bat bota zuten: “Beharrezkoa bada, zerua erreko dugu bizitzeko”.\n100 mila esker\nBaina elkartasun olatua ez zen ekainaren 3ra mugatu. Manifestazioaren amaieran, coopfunding bat martxan jarriko zutela iragarri zuten. Helburua, argia: 100.000 euro lortzea Euskal Herriko irla energetiko handiena izateko. Kopurura iritsi eta kopurua gainditu, irla energetiko handiena bihurtzeko bidean zen Errekaleor, nahiz eta prozesua uste baino luzeagoa izan.\n“Proiektu energetikoa abiatzeko eduki behar genuen diseinua osatu eta aurrekontu ekonomikoa eskuratuta, Errekaleor Bizirik proiektuaren energia erabilera buruaski eta jasangarria izate bidean dagoela”, adierazi zuten kolektiboko kideek, odisea honetan abiatu zirenean.\nOrain, euren ekarpena modu indibidualean edo kolektiboan egin zuten eragile eta norbanako guztiei eskerrak emateko unea iritsi da. Maiatzaren 20an, igandean, egun osoko egitaraua antolatu dute auzoan, bazkaria izanik puntu nagusietako bat – apuntatzeko errekaleorbizirik@gmail.com helbidera idatzi behar da-. Goizetik hasiko dira ekintzak Errekaleorren. Jam Session bat izango da, jateko ugarirekin, eskerrak emateko murala margotzen den bitartean. 14:30ean herri bazkaria ospatuko dute, eta bazkalostean kontzertu batzuk izango dira bertan. Eguzki energiaren instalaziora bisita gidatua egingo da arratsaldean, eta ospakizuna borobilduko duen ekitaldi batekin amaituko da eguna.\n“Energia iturri berri honek, gure beharrak asetuko dituen energia kontsumora mugatzera eraman gaitu eta, horrekin batera, energia ekonomizatze bidean, energiaren erabilera komunitarioagoetarako ateak ireki dizkigu. Horrenbestez, ezin eskertuago gaude, bizi eredu buruaskiago, jasangarriago, eta komunitarioagorako aukera oparitzeagatik”.\nAuzoko jaiak ere ate joka daude: maiatzeko azkenengo asteburuan ospatuko dituzte hauek, ikasle batzuek auzoko bloke bat okupatu zutenetik bost urte bete baino hilabete batzuk lehenago.


Elika Elikagaien Segurtasuna | Solanum glaucophyllum hostoak erabiltzea animaliak elikatzeko 15/01/22 - Elika Elikagaien Segurtasuna\nBidaltze data 22 urtarrila, 2015\nEFSAk irizpen berri bat eman du pentsuetan erabil litekeen lehengai baten inguruan. Ebaluazioa, hain zuzen, Solanum glaucophyllum (astapiper zuria )hostoen eta irinaren arteko nahasketa batez osatutako lehengai bat erabiltzearen ingurukoa da.\nLehengaietarako 767/2009 Erregelamenduan berrikusitako eta behatutako esparru berrian EFSAK egindako lehen ebaluazioa da.\nSolanum glaucophyllum solanazeoean familiako landare bat da, eta D bitaminaren eragina duen konposatu bat du. Hori dela eta, D bitaminaren beharra asetzen lagun lezake.\nNolanahi ere, Solanum glaucophyllum hosto gehiegi hartzeak hiperkaltzemia eragin dezake (kaltzio-maila altua odolean), eta kaltegarria izan daiteke animalien osasunarentzat.\nEFSAko adituek ondorioztatu dute modu seguruan erabil daitekeela txerrientzat eta oilaskoentzat, betiere dietan maila jakin batean erabiltzen bada. Esne-behietan erabiltzeak esnearen sukarrari aurre egiten lagun dezake, baina oraingoz ezin da modu seguruan erabiltzeko mailarik ezarri. Era berean, ez dago animalia-espezie guztientzat ezar daitekeen maila seguru bakar bat.\nArriskuak kategorizatzekotresnak baloratzea – EFSA 2015


Smowltech, onlineko azterketen segurtasuna bermatzen duen enpresa donostiarra - SPRI\nAlbisteak 3 Azaroa, 2021 Basque Industry 4.0 EIKTak Start up up euskadi\nKonpainia horrek zibersegurtasun industrialeko programaren laguntza jaso du\nManu Fraile, Ricardo Vea eta Álex Vea.\nSmowltech Donostian kokatutako enpresa bat da. 2012an sortu zen, Ricardo Vearen ideia batean oinarrituta, zeinak erronkatzat hartu baitzuen prestakuntza ez presentziala eskaintzea eskala handian. Konpainia horrek SPRI Taldearen zibersegurtasun industrialeko programaren laguntza jaso du.\nZehazki, laguntza hori eskualdeko beste erakunde batzuekin kolaboratzeko izan da, eta hala, lankidetzan aritu da Goikide euskal enpresarekin. “Helburua izan da Smowtech-en monitorizazio-produktuei sostengua ematen dieten backend sistemak ikuskatzea, balizko erasoak detektatzeko. Ikuskapen bat egin da webeko aplikazioan, eta beste bat AWSn ostatatutako azpiegituran” azaldu du sortzailearen seme eta konpainiako langile Alex Veak. Proiektua hasiera fasean dago, eta asmoa da urte amaierarako bukatzea.\nEnpresak eskaintzen duen produktuaren helburua da “onlinekoa den ororekiko mesfidantza gainditzea. Konfiantzazko eremuak sortu behar dira, eta erabiltzailea ahaldundu edonon eta edozein unetan”.\nHorretarako, proctoring-a eskaintzen dute, hots, azterketak zaintzen dituzte tresna telematikoak baliatuz. “Prozesu horren kalitatea bermatzen duen produktu bat eskaintzen dugu. Zibersegurtasuneko tresna bat da, onlineko hezkuntzaren munduan aplikatu duguna. Aitzindariak izan gara Europan, eta liderrak gaztelaniaz mintzatzen diren herrialdeetan. 2018an EBren dirulaguntza bat jaso genuen gure produktua nazioartera eramateko” adierazi du.\nBere zerbitzuei esker, egoitza Madrilen duen UNIRek (onlineko unibertsitate pribatu handiena) “azterketak egiteko modua aldatu du, lehen presentzialak zirenak orain online eginaz ia % 100ean. Hala, erabiltzaileak ez dauka Madrilera joan beharrik, eta bai berak eta bai unibertsitateak dirua eta denbora aurrezten dute”.\nVeak azaldu du eurak bezeroaren onlineko plataforman integratzen direla, eta “hark aktibatzen duela monitorizatu nahi duen onlineko prozesua”.\nSmowltech-en bezeroen % 70 hezkuntza sektorekoak dira, eta gainerako % 30a enpresa mundukoak, ziurtapenen sektorekoak edo administrazio publikoak. “Cecabank-ek onlineko finantza-ziurtapenak egin ditu gure produktua erabiliz, eta aseguruen sektorean ere erabili dute dagoeneko”.\nGaur egun 27 langile dituzte plantillan, “baina urtea amaitzerako 30 izango direla aurreikusten dute. Langileak zazpi nazionalitatetakoak dira, batez beste 34 urtekoak, eta % 25 emakumeak”. Smowltech-ek 100dik gora bezero ditu, % 60 Europan eta % 40 Latinoamerikan. Bere negozioaren % 20 I+G-ra bideratzen du.\nBeren erronkei dagokienez, Latinoamerikan duten posizionamendua sendotu nahi dute, eta momentuz Peru, Kolonbia eta Txilen zentratu dira. Horrez gain, negozioa zabaldu nahi dute ingelesez mintzatzen diren herrialdeetara, eta baita ere enpresen eta ziurtapenen mundura.\nUste dute epe laburrean negozioak % 100eko hazkundea izango duela –azken bi urteetan % 250eko gorakada izan ostean-, eta plantilla handitzen jarraituko dute. “Gainera, talentua erakarri nahi dugu produktua garatzen duen lantalde teknologikora, eskaera handia duten profilak baitira, aurkitzeko zailak”.\nSPRI Taldearen zibersegurtasun industrialeko programak itzuli beharrik gabeko 18.000 €-rainoko dirulaguntzak ematen ditu hobekuntzak bultzatzeko enpresa industrialen eta industriako produktu-prozesuari lotutako zerbitzu teknikoen zibersegurtasunean. Aurten eskaerak aurkezteko epea zabalik egongo da azaroaren 26ra arte.


Mintegi bileran erabilia\nBranka eta Mintzagrama Datuen irakurketarako hainbat argibide Oiartzualdeko HN mintegia 2009ko azaroa 2.\nBRANKA irakurtzen laguntzeko

Bi ohar garrantzitsu

Datuen laburpena interpretatzeko aholkua

Eremuz eremuko emaitzen atzetik zer?

\nBranka, Datuak irakurtzeko oharrak

Jakin datu bakoitzaren atzen zer dagoen

GEUK irakurri, datua bere testuinguruan kokatu

\nLaburpena, datuak eta “interpretazio” bat Indize hauek zein datutatik eratortzen diten argi izan Geure irakurketa egin ahal izateko Hau eta Geurea bat etorriko al dira? Ez beti! GEUREA KONTESTUALIZATUA! ??? 5.\nBrankak, emaitzak nola? Laburpena, grafikoa 6.\nEremu instituzionala (1) 7.\nEremu instituzionala (2) 8.\nEremu instituzionala 9.\nEskolako Kideen ezagutza eta erabilera 10.\nEskolako Kideen ezagutza eta erabilea 11.\nEskolako Kideen ezagutza eta erabilera 12.\nGelaz kanpoko jarduerak 13.\nGelaz kanpoko jarduerak Gelaz kanpoko jarduerak 14.\nBRANKA Motorraren funtzionamendua ulertzeko

Motorraren piezak:

  EUSKARAREN PRESENTZIA ( P )

 EUSKARAREN AHOZKO ERABILERA ( b )

 EUSKARAREN IDATZIZKO ERABILERA ( c )

 EUSKARAREN ERABILERA OROKORRA ( E =b+ c )

 PRESENTZIA MAILA JAKINERAKO ERABILERA: ( P/E)

\nEUSKARAREN PRESENTZIA (P) H izkuntza horren agerpena (idazkietan, paisaian) eta ezagumenduari esaten diogu. 16.\nEUSKARAREN AHOZKO ERABILERA ( b ) Mintzagramak 17.\nEUSKARAREN IDATZIZKO ERABILERA ( c ) 18.\nEUSKARAREN ERABILERA OROKORRA ( E= b+c ) Mintzagramak 19.\nPRESENTZIA MAILA JAKINERAKO ERABILERA ( P/E ) 20.\nPRESENTZIA MAILA JAKINERAKO ERABILERA ( P/E ) 21.\nMINTZAGRAMAK,

edo

baliabide interesgarria?

alferrikako zama 22.\nMINTZAGRAMAren inguruko argibideak . Oinarri teorikoak eta metodologia. Ebaluazio Taldean aztertua eta ontzat emana 2009ko maiatzean. 23.\nMintzagramaren helburua: Taldearen EGITURA eta HIZKUNTZA ERABILERAK ezagutzea Mintzagrama teknika, taldeen baitako hizkuntzaren berbazko erabilera aztertzeko lanabesa da, taldekideen arteko ahozko komunikazio sarea aztertzekoa , alegia. Mintzagrama teknika, soziometriatik eratorria eta egokitutako teknika da; taldeen agitura aztertzeko teknika. 24.\nMINTZAGRAMA

“ Las bujías transmiten energía eléctrica que convierten al combustible en un sistema de energía.”

Sartutako datuak Mintzagramak ERABILERA INDIZE bihurtzen ditu.

\na : euskal hiztuna aktiboak b: erdal hiztun aktiboak c : hiztun “pasiboak” i: hiztun “isolatuak” a 0 3 1 a 1 2 2 a 0 1 3 i 0 0 4 b 3 1 5 c 1 1 6 c 1 1 7 i 0 0 8 b 1 0 9 i 0 0 10 a/b/c/i Gaztel Eusk hauteslea Zenbat bider hautatuak 26.\nHIZTUN TIPOLOGIAK

EUSKARAREN ALDEKO HIZTUN AKTIBOAK (a)

Euskaran erdaran baino boto gehiago jaso dituztenak.

Zenbat eta gehiago izan orduan euskararen erabilera altuagoa.

ERDARAREN ALDEKO HIZTUN AKTIBOAK (b)

Erdaran euskaran baino boto gehiago jaso dituztenak.

Zenbat eta gehiago izan orduan erdararen erabilera altuagoa.

HIZTUN “PASIBOAK” ( c)

Kopuru bera jaso dute hizkuntza batean zein bestean. Asko baleude taldearen komunikazioan hizkuntza joera aldagarria izango da .

“ ISOLATUAK” (i)

Inork ez duena hautatu hizkuntza batean zein bestean.

 Asko izateak sendotu gabeko taldea dela adieraziko luke .

\nMINTZAGRAMAK NOLA FUNTZIONATZEN DU? Kontuan hartzen du taldekideek egindako eta jasotako aukerak . Ondorengo datuak aintzat hartuz Taldearen tamaina n Boto kopurua euskaraz x Boto kopurua erdaraz y Euskaldun aktiboak a Euskaraz emandako botoen proportzioa p x Erdaldun aktiboak b Hiztun aktiboak guztira h (a+b) Hiztun aktiboen proportzioak p h Hiztun pasiboak c Hiztun pasiboen proportzioa p c Hiztun isolatuak i Hiztun isolatuen proportzioa p i 28.\nMINTZAGRAMAK NOLA FUNTZIONATZEN DU?

Euskaraz emandako boto kopurua (x)

Erdaraz emandako boto kopurua (y)

Euskaldun aktiboak (a)

Erdaldun aktiboak (b)

Euskaraz eta erdaraz emandako boto-kopuruak hartzen ditu kontuan . 29.\nMINTZAGRAMAK NOLA FUNTZIONATZEN DU?

Hizkuntza erabilera –indizeen araberako taldeen sailkapena:

Talde erdalduna

Erdararako joera duen taldea

Baterako zein besterako joera

 duen taldea

Euskararako joera duen taldea

Talde euskalduna

HIZKUNTZA ERABILERA INDIZEA 30.\nTalde guziek dute bi mintzagrama: Euskarena eta erdararena E z dago hizkuntzatako baten egoera ebaluatzerik beste hizkuntza aintzat hartu gabe 3. irudia : Euskararen mintzagrama (www.ulibarri.info). 4. irudia : Erdararen mintzagrama (www.ulibarri.info). 31.\n

Hiztun bakoitzak duen tokia eta eragina ikus daiteke.

Grafikoaren altuerak (jasotako botoak islatzen ditu) eta zabalerak (zenbat eta zabalagoa orduan eta anitzagoa).

Mintzagramei etekin handienak ikastaldearen tutoreak, edo taldearen arduradunak atera diezaioke. Berak bakarrik baitaki taldekideak nortzuk diren.

\nHiztun aktibo kopuruaren arabera, taldearen joera nagusiak zeintzuk diren jakin dezakegu.

Ahozko komunikazioari dagokionez, taldearen hizkuntza portaera , funtsean, taldekideen hizkuntza gaitasuna eta taldekideen arteko harremanen araberakoa da . Hori horrela, talde jakinean, hizkuntza erabilera hiztun aktiboen kopuruen araberakoa dela esaten dugu. Berbazko komunikazioa izan ahal izateko gaitasun nahikoa dutelakoan, hiztun aktiboak dira taldeko kideen arteko harremanak biziberritzen dutenak.

Hiztun aktiboek markatzen dute hizkuntzazko talde dinamika.

Euskararen hiztun aktiboak erdarazkoak baino gehiago balira, taldeak euskaraz komunikatzeko joera izango luke; erdararenak gehiago balira, taldeak erdararekiko joera izango luke

Hiztun pasibo asko balego taldearen komunikazio hizkuntza-joera aldagarria izango litzateke.

Hiztun isolatu asko izateak, sendotu gabeko dela adieraziko luke .

\nHARREMAN SAREAK, JOERAK

Joera ahula, kide bakan batzuen eraginpean baitago talde dinamika

Euskararen erabilera areagotzeko, taldea zabaldu beharko genuke, taldekideen arteko harremanak sustatu beharko genituzke, komunikazio-sare berriak sortzea lortu beharko genuke. 34.\nHARREMAN SAREAK

Joera irekia, amaraunen itxura hartzen duenean, taldekideen arteko hartu emanak eta loturak ugariak dira. Kideen arteko elkarreragina handia da.

Ikastalde hauek irekiak eta, harremanetan, aberatsak badira ere, ez du esan nahi eramateko errazak direnik, talde irekiak , puntu batean, managaitzak eta gatazkatsuak gerta daitezke-eta. Edozelan ere, ondo eramanez gero, talde irekiak malguak, aberatsak eta hazkuntza pertsonalerako talde egokiak dira. 35.\nHARREMAN SAREAK

Joera zatikatua, lotu gabeko amaraun multzoak. Talde bat baino aparteko taldeen bilduma.

 7. irudia : Mintzagrama, joera irekia (www.ulibarri.info). Horrelako kasuetan komunikazio-sareen arteko lotuneak bilatu beharko lirateke; hori lortzera bideratutako estrategiak sustatu. Egoera honetako taldeetan gerta daiteke komunikazio-sare horietako bat gailentzea eta talde osoaren dinamikan eragitea. 36.\nHizkuntzaren erabilerari begira zein da hobea joera ahula (1), irekia (2) edo zatikatua (3) ? Joera ahula Joera irekia Joera zatikatua 37.\nIDEIA BATZUK: Taldea eta Erabilera

Taldekideen (TALDEA) arteko harremanetan beti izaten da Hizkuntza erabiltzeko joera bat (HIZKUNTZA JOERA).

Taldea berez eite aldakorra da. Ikastetxeko ikastaldeak izaera berezia du adina, tamaina eta egoeraren arabera.

Ez dago berbaldirik talderik gabe , gutxienez bi lagun behar dira komunikatu ahal izateko.

Taldeak eragiten du norberarengan eta baita norberak taldearengan, hala ere, taldearen eragina handiagoa izaten da gizabanakoarena baino.

Taldea nola dagoen egituratuta jakin dezakegu

OINARRI TEORIKOAREN HIPOTESIA:Taldeko harreman sareek hizkuntza erabileran eragiten dute.

\nZer aztertu dezakegu mintzagramak erabiliz?

Taldeen egitura: hiru joera nagusiak (ahula, irekia edo zatikatua).

Talde barreneko osagai txikiagoak ; bikoteak, hirukoteak…

Euskara eta erdararen arteko aldeak

Kide bakoitzaren posizioa eta papera ikastaldeari eta hizkuntzari begira.

\nAio pelaio! . Recommended


kritiken hemeroteka » Atariak\n« Etika, hemendik at | Carver-en istorioak »\nAtariak Felipe Juaristi / El Diario Vasco, 2003-08-10\nOrain dela gutxi Karl Kraus izeneko idazleari leporatzen dioten esaldi bat irakurri nuen. Leporatu aditza jarri dut, nahita, izan ere, norbaitek zerbait esateko autoritate bat behar duenean, Karl Kraus, Montaigne edo Valery bezalakoak hartzen ditu, autoritatezkoak izateaz gainera, esaldi asko utzi baitzituzten beren bizitzan errepikatzeko modukoak. Honako esaldi hau leporatzen diote Karl Krausi: “kopia batek eredua gainditzen duenean, ereduak ez du eredutzat balio”.\nTestuaren ingurua ezagutzen ez badut ere, ulertzen dut, arteari dagokionez bederen, imitatzaileak imitatzeko hartu duen eredua gainditzen badu, ezin daitekeela ereduaz hitz egin, eredu berri sortu baita, imitaziotik. Hau guztia idazten dut Ramon Saizarbitoria buruan dudalarik, imitatzaile asko sortu baitzaizkio euskal literaturan, arraroa ez dena bestalde, idazle hasi berriak eredua behar baitu, hari jarraitzeko. Halakoxea omen bizitza, semeak aita hil egiten du, sinbolikoki bada ere. Dena dela, ez da imitatzen erraza Saizarbitoriaren idazkera, bihurria baita, esaldi luzez gaueko soineko luzez bezala jantzia, eta eten psikologikoez hautsia.\nBaina bera bada bere buruaren imitatzaile, imitazioaz ari dela esan behar ote dugu? Ez dakit, idazle bakoitzak idazle asko baititu bere barnean gordeak, batzuetan kanpora ateratzen direnak eta beste batzuetan hantxe kukuturik gelditzen direnak, piano-soinu batek edo hitz eder batek noiz esnatuko. Kandinskyren tradizioa izan ere helduek ez ezik, gazteek ere irakurtzeko moduko liburua da, edo, dirudienez, helburu hori du. Dena dela, ez dago oso garbi nork zer duen irakurtzeko modukorik.\nNiri, esaterako, helduentzako liburu batzuk umekeriak iruditzen zaizkit, eta gazteentzako asko, aitonakeriak edo amona-kontuak, hobeto esan. Esan nahi dut liburu hau oso dela Saizarbitoriarena. Pertsonaia eta kontalaria neska bat izatea, hortxe besteekiko aldea. Gaztaroa atzean utzi eta aurrera daraman ataria zeharkatu nahi duen neskaren historia da, hain zuzen.


Pandemiaren eraginez, iaz %37,5 herritar gutxiagok jo zuten Ogasunaren Azpeitiko bulegora - Azpeitia - uztarria.eus\nAitziber Arzallus 2021-03-13 10:23\nOgasunaren Azpeitiko bulegoak 6.209 herritarri eman zien aurrez aurreko zerbitzua iaz. 2019tik jaitsiera nabarmena izan du kopuruak, %37,5ekoa hain zuzen, COVID-19a zabaltzea saihesteko neurrien eraginez. Dena dela, Ogasunaren bulegoetan jasotako zerbitzua herritarrek ondoen balioesten dutenetako bat da, 10etik 9,01eko puntuazioarekin. Datu horiek eta beste hainbat eman zituen herenegun Jokin Perona Ogasun eta Finantza diputatuak, Gipuzkoako Ogasunaren hainbat bulego bisitatu ostean. Asteazkenean izan zen Azpeitiko bulegoan.\nAurrez aurreko arreta emandako herritarren kopurua lurraldeko bulego guztietan murriztu zen iaz, besteak beste, bulego horiek denboraldi batez itxita egon zirelako. Hala ere, aipatzekoa da, Donostiako Errotaburuko bulegoaren ostean (-%19), Azpeitikoak izan zuela jaitsiera txikiena. Gipuzkoa guztiko datuak kontuan hartzera, %42,9koa izan zen jaitsiera eta, orotara, 100.947 herritarri eman zieten aurrez aurreko zerbitzua; zortzi gipuzkoarretatik bati.\nJaitsiera adierazgarria izanagatik ere, Ogasunaren bulegoek ematen duten zerbitzua da herritarrek ondoen balioesten dutenetako bat, eta horixe azpimarratu zuen Peronak ere. Jasotako tratuari, hizkerari eta artatu zituzten hizkuntzari dagokionean, herritarrek 9,39ko puntuazioa eman zioten zerbitzuari. Bulegoetan arreta jasotzeko itxaron beharreko denbora, berriz, bi minutuz azpikoa izan zela nabarmendu zuen diputatuak. Haren hitzetan, "zifra ikusgarriak dira, zerbitzuak lortu duen bikaintasunaren erakusgarri". Horiek horrela, bulegoetako langileak zoriondu zituen eta eskerrak eman zizkien lortutako emaitzengatik: "Ogasunaren aurpegia zarete, herritarrengandik hurbilen daudenak, eta, beraz, erakundearentzat berebiziko garrantzia duen zerbitzua zarete".\nAurrez aurreko zerbitzua herritar gutxiagori emateak telefono eta Internet bidezko kontsultak eta tramiteak ugaritzea ekarri zuela azaldu zuen Peronak, horiek esponentzialki hazi zirela. Hala, joan den urtean herritarren 441.917 telefono dei jaso zituen Gipuzkoako Foru Ogasunak, 2019an baino % 34 gehiago. Horrek zerbitzu hori indartu beharra ekarri zuen, batez ere bulegoak itxita egon ziren egunetan. Internet bidezko arretari dagokionean, berriz, Ogasunaren webguneak 1.044.931 bisitari izan zituen iaz, 2019an baino % 30,8 gehiago.\nDatorren hilean martxan jarriko duten Errenta kanpainaz ere hitz egin zuen diputatuak, eta bereziki aipatu zituen aitorpen mekanizatua egiteko aukera eskaintzen duten bulegoak. Azpeitikoa da horietako bat. Bulego horietan herritarrek aurkera dute errenta aitorpenak aurkezteko Ogasuneko langileen laguntzarekin. Iaz, orotara, 51.457 errenta aitorpen aurkeztu zituzten modu horretara, 2019an baino gutxiago, pandemiaren eraginez. Zerbitzu horrek herritarren artean duen harrera ona nabarmendu zuen diputatuak, haren hitzetan, "urtez urte 10etik 9ko balorazioa" eskuratzen baitu. "Ogasuneko langileekin eskaintzen dugun zerbitzu bat da, eta horrek erabateko segurtasun juridikoa ematen die herritarrei; hortik hain balorazio altua izatea".\nTeknologia berrien alde Gipuzkoako Foru Ogasuna azken urteetan egiten ari den apustuari ere azpimarra egin zion diputatuak, baina horiekin moldatzeko zailtasunak izan ditzaketen herritarrak ahaztu gabe. "Herritarren arretarako gure zerbitzua etengabe aldatzen eta hobetzen ari da, pauso irmoz ari gara aurrera egiten, baina inor atzean utzi gabe".


EKOBI: Bidasoan eko-parke industrialak sustatzen - Berriak - Mondragon Unibertsitatea\nEKOBI: Bidasoan eko-parke industrialak sustatzen\nEKOBI Mondragon Unibertsitateko Enpresagintza Fakultatea - MIKen eta Gipuzkoako Foru Aldundiko Ekonomia Sustapen, Turismo eta Landa Inguruneko Departamentuaren arteko proiektu gisa sortu da, Bidasoa Activaren lankidetzarekin\nEKOBI proiektuaren helburu argia da industria-parkeak eko-parke industrialetara eraldatzea sustatzea, interekintzailetza-ekimenen eta aliantza adimendunen bidez Bidasoan.\nEko-parke industrial bat, elkarrekin jabetza komun batean kokatutako manufaktura eta zerbitzu enpresen komunitate bat da. Enpresa kideek ingurumen, ekonomia eta gizarte-jarduna hobetu nahi dute, ingurumen-gaien eta baliabideen kudeaketan lankidetzan arituz.\nSinbiosi industriala aplikatzen da trantsiziorako funtsezko estrategia gisa. Sinbiosi industrialak lehiarako abantaila lortzeko ikuspegi kolektiboan tradizionalki banandutako erakundeak inplikatzen ditu, eta materialen, energiaren, uraren eta azpiproduktuen truke fisikoa inplikatzen du.\nHauek dira proiektuan zehar garatuko diren faseak:\n1.- Ekosistemako eragileen diagnostikoa.\nEkosistemako eragileen konfigurazioa diagnostikatzen da, industria-parkeek duten zereginean arreta jarriz.\n2.- Aukera-eremuen definizioa.\nEnpresen arteko aliantza adimendunen bidez ekintzailetzaren arteko ekimenak identifikatzea ahalbidetuko duten aukera-espazioak definitzen dira, industria-parkeak eko-parke industrialetara igarotzea bultzatuz.\n3.- Interekintzailetza Ekimenak aktibatzea.\nInterekintzailetza-ekimenak aktibatzen dira aliantza adimendunen bidez industria-parkearen esparruan.\n4.- Eraldaketa-ereduaren diseinua.\nIndustria-parkeak eko-parke industrial bihurtzeko oinarriak ezarriko dituen eredua diseinatzen da.\nProiektu honetan hainbat onura mota ikus ditzakegu, besteak beste, onura ekonomikoak, sozialak eta ingurumenekoak.\nHauek dira proiektu hau martxan jartzearen onura nagusiak:\nZuzeneko eta zeharkako enplegua sortzea;\nHondakinak ezabatzeko eta baliabideen eta energiaren kontsumoa murrizteko kostuak aurreztea;\nParkearen eta enpresen iraunkortasuna.\nTokiko lanpostuak sortzea;\nTalentua garatzea lurraldean;\nTokiko komunitatearen ongizatea;\nParte-hartze eta konpromiso handiagoa;\nKutsadura-mailak murriztea, baliabideak modu eraginkorragoan erabiliz (lehengaiak, ura, energia);\nHondakinak murriztea, berrerabiltzea eta birziklatzea;\nSubstantzia kimikoen eta arriskutsuen kudeaketa hobetzea;\nBiodibertsitatea eta natura zaintzea eta babestea.


ZUHAITZAREN EGUNA – Conoce Uharte Ezagutu\npar cultura · Publié 2016/02/23 · Mis à jour 2016/02/26\nLANDAKETA EGUNA: MARTXOAREN 6an, IGANDEA.\nNeskek eta mutilek babestu dituzten arbolak landatuko ditugu Erripagainako zonaldean, udaleko lorazainek lagunduko gaituzte. Jarduera guztian zehar gurasoek haurrak lagunduko dituzte.\nLandaketa zonaldera ailegatzeko udalak autobus bat jarriko du parte hartzaile guztien zerbitzura.\nTopaketa: 10:30ean Berdintasunaren Plazan (eskolaren aurrealdean).\nIzen emateak: otsailaren 22an, 23an, 24an eta 25ean Kultur Etxean 09:30-13:30 ordutegian eta Balio Anitzeko Espazioetan 15:00- 21:00 ordutegian.\nBabesaren prezioa: 1€ haur eta zuhaitz bakoitzeko.\nZer eraman behar da? Oinetako eta arropa erosoa, plastikozko botila bat hutsik 1,5 litrotakoa (ureztagailu gisa erabiliko dugu) eta AITZURRA duenak ekar dezala.\nHamarretakoa egonen da parte-hartzaile guztientzat, edaria bakoitzak bere kabuz eramango du.\nAntolatzailea: Uharteko Udala; lorazainen zerbitzua eta Kultur Etxea. Laguntzaileak: APYMA Kimua, Zumedia eta Urbi.\npar euskara · Published 2018/11/16\nUDAKO KANPALDIA: LEKEITIO\npar Juventud - Gazteria · Published 2017/03/16\nCOMPARSA GIGANTES TXIKIS 28 Mayo 2016 – Fiesta Medieval Huarte\nArticle suivant Otsailaren 27-28 eskubaloia jardunaldiko partidak\nArticle précédent NAFAR ESZENIKA. ANTZERKI AMATEURRAREN 5. JAIALDIA


Aitzol Ena eta Maite Lazkano faboritoak domekan Seguran - Bergara - Goiena.eus\nAitzol Ena eta Maite Lazkano faboritoak domekan Seguran\nEdu Mendibil 2009-10-09 13:23\nBergarako bi bikote lehiatuko dira domekan Euskal Herriko 33. Dantza Txapelketan. Aitzol Enak eta Maite Lazkanok osatutako bikotea batetik eta Aritz Arrillaga-Amaia Bolinaga bikotea bestetik. Maite Lazkano eta Aitzol Ena, gainera, txapela eskuratzeko faboritoen artean ditugu.\nMaite Lazkanok eta Aitzol Enak zazpi txapelketa irabazi dituzte aurtengo denboraldian: Estibalizen, Hondarribian, Oreretan, Laudion, Zarautzen, Donostian eta, etxean, Bergaran hain zuzen. Hala ere, azken asteotan arazoak izan dituzte biek eta Maiteren arabera, ez daude sasoirik onenean. Edozein modutan, domekan euren onena ematea espero dute. Maite Lazkanok behin irabazita dauka Segurako txapelketa, 2001ean, Aitzolen anaiarekin, Asierrekin. Beste lau aldiz txapeldunorde izan zen Asier Enarekin eta 2000. urtean, lehiatu zen lehen urtean, hirugarrena izan zen.\nOhikoa denez, Euskal Herriko Dantza Txapelketa Segurako Baratze pilotalekuan jokatuko da, 18:00etan hasita. Orain arte San Joan jaien bueltan jokatu izan den txapelketa, udazkenean jokatuko da lehendabiziko aldiz. Udan jokatutako txapelketetan emaitza onenak lortu dituzten hamabi bikote onenak batuko dira Seguran. Sestaoko eta Gasteizko bina bikote kenduta, gainerako zortziak gipuzkoarrak ditugu. Iazko txapeldunak, Nerea Vesga eta Eneko Gil, ez dira Seguran izango.\nData aldaketarena, baina, ez da aurtengo nobedade bakarra izango: aurreneko aldiz neska bikote batek hartuko du parte, Azaitz Unanuek eta Aizkoa Medinabeitiak osatutakoa hain zuzen. Arabako txapelketan ere lehiatu ziren eta Euskal Dantzarien Biltzarrak ez du inolako eragozpenik jarri: "Bagenekien noizbait etorriko zela berritasun hori. Plazan ere ikusten dira sexu bereko bikote asko dantzan, emakumeak nagusiki. Eta ez dugu uste albiste handia izan behar duenik", esan zuen Xabier Mendizabalek, Euskal Dantzarien Biltzarreko presidenteak. EDBko Jose Antonio Atxukarrok gaineratu zuenez, 50eko eta 60ko hamarkadetan izaten ziren neska-bikoteak txapelketetan.\nEuskal Telebistan ikusi ahal izango da txapelketa igandean bertan, gauez baina, 23:00etan ETB-1ean.


Europako Gizarte Funtsak eta Gazteentzako Enplegurako Ekimena: Enplegu aberatsa berreskuratzeko funtsezko tresnak - EU Reporter\nEuropako Gizarte Funtsak eta gazteak Enplegu Initiative: lan-aberatsa berreskuratzeko Vital tresnen\nOtsailaren 5, 2014\nThe Europako Gizarte Funtsak (FSE) funtsezko zeregina betetzen du estatu kideek giza kapitalean egiten duten inbertsioa laguntzeko eta, horrela, Europako ekonomiaren lehiakortasuna indartzeko, krisialditik ateratzen ari baita. Urtero, FSEk 15 milioi pertsona baino gehiagori laguntzen die, gaitasunak hobetzen lagunduz, lan merkatuan txertatuz, gizarte bazterkeria eta pobreziaren aurka borrokatuz eta administrazio publikoen eraginkortasuna hobetuz.\n2014-2020 aldian, FSE funtsezkoa izango da estatu kideei EBko lehentasunei eta gomendioei erantzuteko, nazio mailako politiken erreformetarako lan merkatuko politika aktiboen, gizarteratze eta enplegu politiken, erakundeen gaitasunaren eta administrazio publikoen erreformaren arloetan. . Inbertsio horiek Europa 2020 erreformetan lagunduko dute eta milioika herritarrek lana lortzeko edo etorkizunean horretarako gaitasunak hobetzeko lagunduko dute, sarritan iristeko zailenak direnak eta batzuetan sistema nazionalek behar bezala estaltzen ez dituztenak bideratuz.\nEskualde Garapenerako Europako Funtsaren eta Europako Gizarte Funtsaren artean (eta, beraz, funts bakoitzaren azken aurrekontua) 2014-2020 finantza aldian kohesio politikako baliabideen esleipena Batzordearen eta estatu kideen arteko aldebiko negoziazioetan erabakiko da. Malgutasun horri esker, EBko baliabideak modu eraginkorrenean esleitzen dira estatu kide bakoitzak dituen erronka nagusiei aurre egiteko, bereziki Europa 2020 estrategiaren helburuak lortzeko bidean.\nHala ere, giza kapitalak EBren lehiakortasuna berreskuratzeko eta hazkunde adimendun, berde eta inklusiboaren bidean jartzeko funtsezko garrantzia aitortuz, EBko kohesio politikaren historian lehenengo aldiz, estatu kide bakoitzeko FSE gutxieneko legez loteslea izan da. ezarri da. Horrek esan nahi du FSEk gutxienez% 23.1 ordezkatu beharko duela 2014-2020 aldian kohesio politikaren finantzaketaren barruan eta, horrela, azken 25 urteetan EBko kohesio politikaren aurrekontuaren FSEren kuota pixkanaka gutxitzeari amaiera emango zaio.\nFSE nazional gutxieneko akzioak ezartzeko metodoa\nAbiapuntu gisa, Estatu kide bakoitzeko FSEren kuota ezin da 2007-2013 aldian Egitura Funtsen baliabideen FSEren kuota baino txikiagoa izan. Egungo unean enpleguari laguntzeko FSEk duen funtsezko garrantzia islatzeko, 2007-2013ko kuota proportzioan areagotu behar da estatu kide bakoitzeko enpleguaren erronkari dagokionez, dagokion enplegu tasaren arabera. FSEren gutxieneko kuota zehazteko metodologia zehatza IX. Eranskinean aurki daiteke Erregulazio 1303 / 2013. Ondoriozko ESF gutxieneko akzioak eta errespetatu beharreko gutxieneko zuzkidurak hurrengo taulan azaltzen dira.\nGoian azaldu bezala aldebiko negoziazioek eragingo duten ESF laguntzaz gain, gazteen langabezia handia jasaten duten estatu kideek 3 mila milioi euroko zuzkidura berezi batetik (3.2 milioi euro egungo prezioetan) jasotako laguntzaz baliatuko dira gazteen langabeziari aurre egiteko. Gazteentzako Enplegu Ekimena (YEI). Diru hori% 25etik gorako gazteen langabezia tasak dituzten eskualdeetan enplegua, hezkuntza edo prestakuntza ez duten gazteei laguntzeko bideratuko da. Laguntza berezi hau Estatu kideen FSEren zuzkiduretatik ateratako kopuru berarekin osatu beharko da eta, bereziki, estatu kideei Gazte Bermea Gauzatzeko Planak ezartzen lagunduko die (MEMO / 14 / 13).\nEstatu kide bakoitzeko 3 milioi euroko gutun-azal bereziaren esleipena honako taulan azaltzen da:\n* Estatu kideek zenbateko horiekin parekatu behar dituzte gutxienez Europako Gizarte Funtsaren zuzkidurarekin.\nFinantzaketa eta lankidetza kontzentratuz\nEmaitzak lortzeko finantzaketa kontzentratzea funtsezkoa izango da 2014-2020 aldian: FSEk esku-hartzeak lehentasun kopuru mugatuetara bideratuko ditu, benetako eragina izan dezan finantziazio masa kritiko nahikoa altua izan dadin. Lehentasun horiek Batzordearen eta estatu kide bakoitzaren arteko aldebiko negoziazioen ondorioz sortutako Lankidetza Hitzarmenetan eta Programa Operatiboetan zehaztuko dira.\nHala ere, ESEk YEIk eskubidea duten estatu kideetako gazteentzako laguntzari ESF nahitaez bideratzeaz gain, estatu kide bakoitzak Europako Gizarte Funtsaren gutun-azal osoaren% 20 gutxienez gizarteratzeko laguntza neurrietara bideratu beharko du. Horrek laguntza-masa kritikoa bermatuko du zailtasunak dituzten pertsonei eta talde desabantailatuetakoei gaitasunak eta lanpostuak lortzen eta besteen lan-merkatuan txertatzeko aukera berdinak izan ditzaten. Hori eginez gero, FSEk nabarmen lagunduko du EB 2020 helburuan, pobreziako pertsona kopurua 20 milioi murrizteko.\nFSEa botere publikoen, gizarte-eragileen eta gizarte zibila ordezkatzen duten erakundeen arteko lankidetza estuan gauzatuko da nazio, eskualde eta tokiko mailetan programa ziklo osoan.\nGai erlazionatuak:gizarte-bazterkeriari aurre egiteaFSEEBko Kohesio PolitikaEuropako Gizarte Funtsakezaugarrifull-imagegiza kapitalalan aberatsa berreskuratzeaErregulazio 1303 / 2013ezinbesteko tresnakYEIk eskubidea duten estatu kideekGazteen Enplegu Initiative\nIritzi: Massacre Sochi txakur orbanak Neguko Olinpiar elurra odolez


Iridioa elementu kimiko bat da, Ir ikurra eta 77 zenbaki atomikoa dituena. Platinoaren taldeko trantsizio-metal oso gogor eta hauskorra da. Tenperatura oso altuak jasan ditzaketen sendotasun bereziko aleazioak egiteko erabiltzen da. Naturan platinoarekin eta osmioarekin batera ageri da. Bere ezaugarririk nabarmenena korrosioarekiko erresistentzia da: erresistentzia handiena duen elementua da. Tenperatura altua jasaten dituzten tresnak eta kontaktu elektrikoak egiteko erabiltzen da, bai eta platinoari gogortasun gehiago emateko ere.\nIridioa elementu kimiko bat da, Ir ikurra eta 77 zenbaki atomikoa dituena. Platinoaren taldeko trantsizio-metal oso gogor eta hauskorra da. Tenperatura oso altuak jasan ditzaketen sendotasun bereziko aleazioak egiteko erabiltzen da. Naturan platinoarekin eta osmioarekin batera ageri da. Bere ezaugarririk nabarmenena korrosioarekiko erresistentzia da: erresistentzia handiena duen elementua da. Tenperatura altua jasaten dituzten tresnak eta kontaktu elektrikoak egiteko erabiltzen da, bai eta platinoari gogortasun gehiago emateko ere. (eu)


Konfinamendu garaiko bat-bateko bertsoak | herria | GAUR8 - mila leiho zabalik\nKonfinamendu garaiko bat-bateko bertsoak\nBertsozale Elkarteak plaza berria paratu dio bertsoari sarean. Internetez saioak egiteko martxan jarri dituen "Plaza" eta "Bidaiak" ekimenak martxan dira eta dagoeneko saioak gozatu daitezke sarean, bertsoa.eus atarian.\nKoronabirusak erdiz erdi gelditu du bertso plaza, eta bertsoak sarean bilatu du zirrikitua berriro pixkanaka plazara itzultzeko, "plazari bertsoa ta/ bertsoari plaza" emateko, Oihana Iguaranen hitzetan.\nDagoeneko zenbait saio daude sarean. Batetik, Lanku Kultur Zerbitzuen bitartez aurretik lotuta zeuden saioei bide eman nahi zaie Plaza izeneko ekimenaren bidez. Bestetik, estuasunetik indarra ateratzeko grinaz, Bidaiak ekimena jarri dute martxan, bertso plaza esperimentalagoa gaien aldetik eta forma aldetik.\nHartara, dagoeneko sarean daude Erandioko eta Abadiñoko udalek antolatu eta Bertsozale Elkartearen egoitzan Internet bidez egindako bi saio: Euskaraldiaren inguruan Erandiokoa, eta herriko jaietako urteroko saioa Abadiñokoa.\nKike Amonarrizek gidatuta, Igor Elortza eta Onintza Enbeita aritu ziren Erandioko Euskaraldiaren inguruko saioan. Abadiñoko festetako jaialdian, berriz, Maialen Lujanbio, Nerea Ibarzabal, Igor Elortza eta Txaber Altube, Igor Galartza gai-jartzailearen aginduetara.\nBidaiak izeneko saio esperimentalen harian, Andoni Egañak haurtzarora eraman zituen Amets Arzallus eta Alaia Martin. Ordubetetik gorako saioa ere sarean dago eskura.\nAlarma egoerak hala behartuta, saio hauek denak Bertsozale Elkarteko egoitzan grabatu dira, publikorik gabe, txalorik gabe... Bertsolarientzako baldintza oso bereziak; baina bertso uzta oso oparoa izan da. Musukoak, distantzia, eskularruak bertso plazaren bihurtu dira; baina bertsoak asmatu du horien gainetik zirrikituak topatzen.


Milaka arrain agertu dira hilik Nerbioi Ibaian, Amurrion - Aiaraldea.eus\nMilaka arrain agertu dira hilik Nerbioi Ibaian, Amurrion\nErredakzioa 2017-09-15 23:06 Ingurumena Amurrio\nRefor inguruan agertu dira arrainak eta herrigunera heltzen dira. Hala ere, gorago ere gehiago egon daitezke. 112 emergentzia zerbitzuak gaur jaso du 09:00etan gertatutakoaren berri eta protokoloa abiatu du. URA Agentziak atzotik zekien. Nerbioi Bizirik taldeak elkarretaratzea egingo du igandean 13:00etan Amurrioko Juan Urrutia plazan.\nMilaka arrain agertu dira hilik Nerbioi Ibaian, Amurrioko Refor industriagunearen inguruetatik herrigunera daude ikusgai. 112 larrialdi zerbitzuak protokoloa abiatu du, gaur goizean horren berri izan eta gero. Arabako Foru Aldundia eta URA Agentzia ere jakinaren gainean daude.\nBerez, URA Agentziak laginak hartu ditu, bere susmoa baita isurketa gertatu dela. Hala ere, ur laginak analizatu behar ditu jakiteko zerk eragin duen triskantza eta zeintzuk diren ondorioak. Edonola ere, eragina larria izan dela ematen du.\nNerbioi Bizirik plataformako boluntarioak egon dira Reforren eta euren asmoa da industriagunera jotzea ikusteko non hasten den arrain hilen arrastoa.\nHorrez gain, plataformak oharra zabaldu du salatzeko ez dela lehenengo isurketa Nerbioian eta informazio gehiago nahi dutela erakunde publikoen aldetik. Hori aldarrikatzeko elkarretaratzea deitu du taldeak iganderako. 13:00etan egingo dute, Amurrioko Juan Urrutia plazan, Artzain Eguna egingo dela probestuta.\nIndar politkoen salaketa\nAmurrioko EH Bilduk adierazi du Nerbioi ibaira egindako azken isurketa oso kezkagarria dela. Amurrioko zinegotzia den Juanjo Yarrituren hitzetan: "Momentuz jaso dugun informazioaren arabera ehundaka izan dira hilik agertu diren arrainak eta gertaera honen erruduna zein izan den argitzea eskatzen diogu Amurrioko Udalari eta Eusko Jaurlaritzari". Neurri eraginkorrak hartzearen beharra azpimarratu du koalizioak, horrelako gertaerak berriro errepikatu ez daitezen.\nAiaraldeko PPk ere oharra zabaldu du gaiaren inguruan eta azpimarratu du URA dela ibaiaren zaintza, arau-hausleekiko zorroztasuna eta eta nekazariekin elkarlana handitu behar dituena.\nJosune Irabien alkateak, aldiz, bere twitter kontua baliatu du gertatutakoa salatzeko:\nNerbioi ibaian izandako isurketa irmo denuntziatzen da arrainak eta hil ditu ibaia arriskuan jarriz.Zer eta nork egin duen jakin nahi dugu. pic.twitter.com/C4r9dpjIsw\n— Josune Irabien (@josune_irabien) September 15, 2017\nAlkateak adierazi du: "enpresa arduraduna lokalizatu bezain laster, dagokion zehapena eta, hala badagokio, neurri zuzentzaileak ezarriko zaizkio, berriro gerta ez dadin, bereziki orain, ibaiaren bioaniztasuna berreskuratzen saiatzen ari baikara”.\nEz da Nerbioiko fauna hilik agertzen den lehenego aldia. Uztailean ere ehunka arrainen gorpuak agertu ziren ur-azalean, Laudio eta Areta artean:\n6 Himalayan daude "Oxigenoa euskari 6000 metroan ere" espedizioko 3 aiaraldearrak\nGoizale aterpea jendez gainezka egon zen 50. urteurrenean\nIbaian gertatutako azken isurketak ez du kalterik eragin, enpresaren arabera\nAustralia eta bere fauna\n"La Leze" arroila jaitsi zuten asteburuan Mendiko Lagunak taldekoek\nPostontzi bat jarriko du Amurrio Trail Taldeak Inorduin\nAipamen berezia egin diote Amurriori Euskadiko 2017ko Udalerri Jasangarrien Sarian\nEuskal Autonomi Erkidegoko lehen nekazaritza-parkea, Arrastarian


Bilbao Hiria ipuinak 1980-1989 - Wikipedia, entziklopedia askea.\nBilbao Hiria ipuinak. Cuentos Villa de Bilbao 1980-1989\nBilbao Hiria ipuinak. Cuentos Villa de Bilbao 1980-1989 1990an Bilboko Udalak hamar urtetan hiriko ipuin-leihaketaren lan irabazleak bildu zituen. Ipuinak, leihaketa bezala, euskaraz eta gaztelaniaz dira. Ipuin bakoitzak Nacho Casadoren marrazki bana darama eta, testuaren aurretik, egilearen inguruko aurkezpena dator.\n1980an sari honen lehenengo edizioa egin zen eta argitalpena oso polemikoa izan zen. Gaztelaniazko sailean Juan Jesus Fernández de Retana idazle nafarrak irabazi zuen, "Epitafio del desalmado Alcestes Pelayo" ipuinarekin. Aurkeztutako ipuinekin Bilboko Udalak edizio bat prestatu zuen baina alkateari, Jon Castañares, EAJkoa, ipuin hori biraodun iruditu zitzaion eta edizio osoa erretzeko agindua eman zuen. 1990. urteko edizio honetan, aldiz, berriro ere ipuin zentsuratua berreskuratua eta argitaratua izan zen.\nJoseba Sarrionandia:"Enperadore eroa"\nJuan Jesus Fernández de Retana:"Epitafio del desalmado Alcestes Pelayo"\nJoxemari Iturralde:"Erromesaren aztarna galdua"\nJorge Miranda:"Los disidentes"\nMaría de Aldama:"A mi madre le diré, que gracias por haber intentado hacer de mi un señor"\nXabier de Antoñana:"La esquela"\nJose Ramon Zabala:"Ispilugunetik"\nPako Aresti:"Paulino eta milloia"\nEduardo G. Murillo:"Los seres de lluvia"\nJosé María Álvarez Cruz:"Otoño"\nJosé Ignacio de Julián:"Amante de abril y mayo"\nJose Antonio Martínez Fuentes:"Gaueko itsaso epelean"\nEmilio Echavarren:"Sueños regios"\nJ. F. Gambarte:"La venganza de Juan Lucena, gallero de san Fernando"\nPedro Ugarte:"La palabra nueva"\nImanol Goienaga:"Txabola hura ehiztarien pausalekua zen"\nJuan Gómez Saavedra:"Gajes del oficio"\nCarlos García Salmones:"Crisis"\n↑ Unzueta, Patxi. «Editores y libreros vascos crean el concurso 'Cuentos incombustibles' con la venta del 'libro quemado'» El País.


Euskal Herriko bidaia-gida/Ibilbideak/Arrakoko itzuliaren bidea — Wikibooks\nEuskal Herriko bidaia-gida/Ibilbideak/Arrakoko itzuliaren bidea\nArrakoko itzuliaren bidea\nBelaguako inguruaz gozatzeko aukera, baita trikuharriak, basoa eta ur-jauzi bat.\nArrakoko itzulia Belaguako haranaren onena erakusten duen ibilbide biribila da.\nIbilbidea ezin hobea da bailararen esentzia ezagutzeko. Bidezidorrean sartu ahala, ehun urtetik gorako pagadiak, gurutzatu behar diren amildegi emariak eta Arrako ur-jauzia ikusteko desbideraketa ezagutzeko aukera izango dugu, bidezidorrari izena ematen dion lekua, hain zuzen ere. Ibilbidea orduko noranzkoan egitea gomendatzen da, desnibela eramangarriagoa delako.\nPunturik altuenean Juan Pitoren benta dago. Une aproposa da gelditzeko, zerbait pikatzeko eta indarra hartzeko, ibilbideaz gozatzen jarraitzeko. Jaitsieran, Arrako Andre Mariaren ermitatik igaroko gara, eta uztailean erromeria egingo dugu Izabatik.\nNeguan, bidezidorrerako sarbidea zaildu egiten da elurragatik eta egon daitezkeen izozteengatik. Udaberrian, izotza urtzean, amildegien emaria bat-batean alda daiteke; beraz, kontu handiz ibiltzea gomendatzen da, eta inguruko turismo-bulegoekin kontsultatzea, ibilbidearen egoera zein den jakiteko.\nOrrialdearen azken aldaketa: 30 ekaina 2020, 15:03.


Giza gorputza mugimenduan - Didactalia: material educativo\nGiza gorputza aztertzea eta hura nola osasuntsu mantendu jakitea, horretarako jarraibide egokiak eskainita.\naldez aurreko jakintza: sekuentzia honetako edukietara barneratzeko, nahikoa izango da aurreko kurtsoetan lortutako jakintza; nahiz eta gomendagarria den jarduerak nola egin azaltzeko sarrera bat egitea.\nhelburu didaktikoak: Bizkarrezurrak giza gorputzan duen sostegu nozioaz jabetzea. Mugimendua sortzeko giharrek artikulazioetan eragiten dituzten ekintzak ezagutzea. Artikulazio nagusien mugimenduak ezagutzea: belauna, ukalondoa, sorbalda, orkatila, behatzak. Bizkarrezurraren funtzioak ezagutzea: sostengua eta babesa. Mugimenduetan koordinazioa eta oreka nola gertatzen den ezagutzea. Joko- eta kirol-istripuek eragindako arazo nagusiak ezagutzea. Giza gorputzean mugimendua, koordinazioa eta oreka nola sortzen den ezagutzeko interesa agertzea. Joko eta kiroletan ahalegin fisikoak egin aurretik hartu beharreko prebentzioez kontzientziatzea.\nPalabras clave: bizkarrezurra eskeletoa giharrak burua koordinazioa Giza gorputza artikulazioa buru-hezurra enborra gorputz-adarra gorputz-mugimendua hezurrak kartilagoa tendoiak\nURL repositorio: /repositorio/25032010/e5/es_2009063033_7240090\nMapa Conceptual: Giza gorputza mugimenduan


Kataluniako Batasun Demokratikoa - Wikipedia, entziklopedia askea.\n(«Unión Democrática de Cataluña» orritik birbideratua)\n1931ko azaroaren 7a\nNápoles, 25, Bartzelona\nKristau demokrazia, europeismoa, kataluniar abertzaletasuna eta katalanista\nKataluniako Batasun Demokratikoa (UDC, katalanez: Unió Democràtica de Catalunya) Kataluniako alderdi politiko abertzale eta kristau-demokrata (edo, beraien hitzetan, "sozial-kristaua") da. 1931ko azaroaren 7an sortu zen eta 1978tik Convergencia i Unio koalizioko kide da, Kataluniako Konbergentzia Demokratikoa alderdiarekin batera. Alderdiko buru eta ordezkari garrantzitsuena Josep Antoni Duran i Lleida da 1987tik. 16.000 afiliatu ditu.\n1931ko azaroaren 7an El Matí egunkarian kaleratutako manifestu baten sinatzaileek alderdi katalanista eta demokratiko bat sortzeko erabakia hartu zuten, kristautasunaren printzipioetan oinarrituta. Josep O. Anguera, Pere Arderiu, Xavier Aragó, Pere Aragai, Esteve Farré, Josep M. Farré, Àngel Grau, Joan Guinart, Josep M. Modolell, Àngel Morera, Manuel Pugués, Pau Romeva i Ferrer, Joan Baptista Roca i Caball, Maurici Serrahima i Bofill, Ramon Sunyer, Manuel Thió, Ramon Trinxet, Lluís Vila i d'Abadal eta Josep Vilaplana izan ziren sinatzaileak. Gehienak alderdi eskuindar tradizionalistetatik zetozen, alderdi hauek Kataluniako estatutuaren aurka hartutako erabakiarekin bat egiten ez zutelako. Beste batzuk ezkerreko taldeetatik zetozen, hauek hartutako erabaki batzuk erlijio askatasunaren aurkakoak zirela uste zutelako.\nEspainiako Bigarren Errepublika garaian Gorte Orokorretan diputatu bat izan zuen, Manuel Carrasco i Formiguera, eta beste diputatu bat Kataluniako Parlamentuan, Pau Romeva i Ferrer. Espainiako Gerra Zibila lehertu zenean, Errepublikari leial iraun zion, nahiz eta bere ideologia kristau-demokrata zela eta Espainiako eta Kataluniako gobernuekin desadostasun nabariak izan. Gerrako bi bandoen areriotasuna izan zuen, bai matxinatuena (Kataluniaren eskubideak eta autonomia defendatzen zituelako) baita errepublikar batzuena ere (joera kontserbadorea zuenez, zenbait talde anarkisten jo-puntuan zegoen eta militante batzuk erail zituzten). Manuel Irujo jeltzalearekin harreman estua izan zuten alderdi honetako kideek, eta Espainiako Errepublikaren eta Aulki Santuaren arteko harremanak hobetzen saiatu ziren.\nFrankismo garaian, alderdi demokratiko guztiak bezala, debekatuta egon zen eta buruzagi gehienak erbestera joan behar izan zuten. 1940ko hamarkadan zehar, alderdia klandestinitatean berregituratzeko saioak izan ziren, baina gehienbat kultura eta hizkuntza berreskuratzeko ikastaro eta mintzaldiak ematera mugatu ziren (klandestinitatean, beti ere). Kataluniako oposizio demokratikoarekin batera, hainbat elkarte klandestinotan parte hartu zuen. Erbestean, Espainiako oposizio demokratikoko zenbait kiderekin batera Equipo Demócrata Cristiano del Estado Español taldea sortu zuen eta Internazional Kristau Demokratan sartu zen.\n1977ko Espainiako Hauteskundeetan Centre Catalá taldearekin batera aurkeztu zen Unió del Centre i la Democràcia Cristiana de Catalunya koalizioan eta 2 diputatu lortu zituzten. 1978an Anton Cañellas i Balcells diputatuak alderdia utzi zuen, Centristes de Catalunya sortzeko (UCDrekin koalizioan aurkeztuko zena). 1979tik aurrera, Kataluniako Konbergentzia Demokratikoa alderdiarekin batera Convergència i Unió koalizioa sortu zuen eta ordutik koalizio horretan aurkeztu izan da hauteskundeetara.\n(Katalanez) Kataluniako Batasun Demokratikoa alderdiaren webgunea\nISNI: 0000 0000 8601 6775\nBNF: 16671726b (data)\nAlderdi politiko kristau-demokratak


Aizu! AEKren aldizkaria - Haize nahasiak mendi tontorretan\nEnergia eolikoaren gaineko eztabaida areagotu egin da udan. Azazetan, Labrazan, Arlabanen eta Cantoblancon (Araba) zentral eolikoak ezartzeko proiektuek aurrera jarraitzen dute; aldi berean, Arabako Mendiak Aske plataformak hainbat mendi martxa eta informazio jarduera prestatu ditu, egitasmo horien kontra. Jon Rejado.\nZentral eolikoen proiektuen atzean, bi enpresa daude: Aixeindar eta Euskal Haizie. Bigarrena, kapital pribatukoa, Cantoblancoko proiektua sustatzen ari da: zortzi haize errota, ia 50 megawatt ekoizteko ahalmenarekin. Gainerako zentral eolikoen bultzatzailea, Aixeindar da. Enpresaren jabetzaren % 60 Iberdrolarena da, eta beste % 40 Energiaren Euskal Erakundearena, agentzia publikoa bera. Aixeindarrek zortzina haize errota jarri nahi ditu Labrazan eta Azazetan, zentral eoliko bakoitzean orduro 40 megawatt ekoizteko. Arlabango proiektuaren nondik norakoak, aldiz, argitu gabe daude oraindik.\nAipatu zentral eolikoez gain, duela hilabete gutxira arte beste bi proiektu zeuden, bata Iturrietan eta bestea Arkamun. Arabako Foru Aldundiaren txosten teknikoetan nabarmendu zen proiektu horiek “kalte atzeraezina” eragin zezaketela hegazti nekrofagoengan eta paisaiaren kalitatean. Kalte hori zuzentzeko egin beharreko moldaketek egitasmoen bideragarritasuna kolokan jartzen zutela eta, Aixeindarrek bertan behera utzi zituen uztailean.\nHorrek sentsazio gazi-gozoa utzi du proiektuen aurkako mugimenduan. Batetik, positibotzat jo dute bi zentral eoliko horiek bertan behera uztea. Bestetik, estrategia bati jarraitzen dion mugimendua dela hausnartu dute: kokaleku asko eskatuz gero, batzuk bertan behera utzita, besteen zilegitasuna handituko dute. “Itxurakeria da, zentral eolikoren bat egin beharko dela onar dezagun" dio Rebeka Gonzalez de Alaiza Erroetako bizilagun eta Arabako Mendiak Aske plataformako kideak.\nIzan ere, Arabako Mendiak Aske plataformak nabarmendu du Iturrietakoa eta Arkamukoa gelditzeko argudiatutako ingurumen kalte atzeraezina berdin gertatuko litzatekeela gainerako proiektuekin.\nBerriztagarrien gaineko araudirik gabe\nProiektu horiek, hein batean, Eusko Jaurlaritzak 2030. urterako bete nahi dituen helburuen ildotik doaz. Urte horretarako, 2019an ezarrita zegoen energia eolikoaren halako bost nahi du, 153 megawattetik 783ra igarota. Hori egiteko modua, ordea, oraindik ez dago araututa. Energia Berriztagarrien Lurralde Plan Sektoriala arduratu beharko litzateke horretaz, baina oraindik sortu gabe dago, nahiz eta Arantxa Tapia Eusko Jaurlaritzako Ekonomiaren Garapen, Jasangarritasun eta Ingurumen sailburuak martxoaren 22an hasi hura onartzeko bidea.\nRebeka Gonzalez de Alaizak gogorarazi du Araban egon badagoela energia berriztagarriak ezartzeko eta antolatzeko tresna bat: Mugarri Plana. 2009an onartu zuen Arabako Foru Aldundiak, 2020ra arteko iraupenarekin, eta bertan zentral eolikoak non jar zitezkeen eta non ez zehazten zen. Funtsezko irizpidea, Gonzalez de Alaizaren ustez: batetik, energia berriztagarrien garapen egokia egiteko, kalte handirik eragin gabe; bestetik, azpiegiturak hartuko dituzten lurren titulartasun publikoa bermatzeko eta herriek lurrok zaintzeko egindako lana aintzat hartzeko.\nHorren guztiaren aurrean, egoerari buruzko informazioa zabaltzea oso garrantzitsua dela azpimarratu du Arabako Mendiak Askek. “Klima larrialdia eragiten duten enpresak dira egoera konponduko dutela diotenak, baina, gure ustetan, kontrakoa gertatzen ari da: energia berriztagarriak horrela sustatuz gero, klima larrialdia areagotuko dute” azaldu du Gonzalez de Alaizak. Horregatik, urriaren 23an Gasteizen egingo den manifestazioa prestatzeko bidean, informazioa eskaini eta indarrak batzeko lan egingo du plataformak.\nEGUZKI ORTUAK, PERRETXIKOEN PARE\nZentral eolikoekin batera, eguzki energia baliatzeko zentralak ere biderkatu egin dira Araban. Hilabete gutxian, eguzki ortuak paratzeko proposamen asko eman dira ezagutzera. Abei Energyk, Solariak, Repsolek eta beste enpresa pribatu batzuek landa eremuko udaletara jo dute laborantzarako lurrak alokatu eta bertan aipatu azpiegiturak jartzeko: Arratzu-Ubarrundian, 200 hektareako eremu bat bilatu dute; Lantaronen, 100 hektareakoa; Agurainera ere jo dute… Nekazaritzarako lurrez jabetu nahi izatea leporatu diete proiektu horiei, eta hainbat herritan ezinegona sortu dute.


Historia - CD Anaitasuna\nEuskal Herrian barrena, ustez ingelesek ekarritako Football hitza XX. mendearen hasieran hasi ziren praktikan jartzen.\nHain zuzen, 1910ean, Izarraitz Kirol Elkartea sortu zen gure herrian. Azkoitian baloiari ostikoka jardun zuten mutil gazteen lehen irudiak garai hartakoak dira behintzat. Pilotarekin batera uztartu zen futbola ere herrian, baina, hasierako indar aldiak, beherakada izan zuen. Ustez ekonomia arazoak zirela eta, 1916 urtean lehen talde hori desagertu egin zen.\n1923an sortuko zen Azkoitian ezagutzen den bigarren futbol taldea, Iraurgi Futbol Elkartea. Talde honi zor zaizkio gaur egun taldeak dituen koloreak. Altzibartxoko berdeguneari ateak ireki zizkien gainera urte horretan, Anaitasunari hainbat urte oparo eman zizkion futbol zelaia.\nHala ere, berriz ere, krisi baten ondorioz, desagertu egin zen Iraurgi Futbol Elkartea ere. Afizio handia lortu zuen futbolak Azkoitiko herrian Iraurgi Futbol Elkarteari esker, eta gaur arte mantentzea lortu dela esan daiteke.\n30eko hamarkada hasi eta lau urtera, 1934ean sortu zen herrian ibilbide luzea egiten diharduen futbol taldea, Anaitasuna. Aurrez egondako bi elkarteek beraien haziak eman zituzten, Euskal Herrian bertan, eta Euskal Herritik kanpo oihartzun handia izango zuen talde sendo bat osatzeko.\nUrte eta denboraldi onak izan ziren. 1940-41, 1952-53 denboraldian Lehenengo Erregional Mailako txapeldun gelditu zen Anaitasuna. Azken denboraldi horren ondorioz, gainera, historian lehen aldiz igo zen Anaitasuna Hirugarren Mailara, nahiz eta ez zen askorako izan, maila galdu baitzuen taldeak hurrengo urtean. Hala ere, 1956-57 denboraldian, berriz igo ziren Hirugarren Mailara eta lau denboraldi egin zituen bertan, postu txukunak lortuz.\n1972-1973 urteak Anaitasunaren ibilbidean betirako markatuta geldituko diren urteak izan ziren. Afizionatuen mailan, probintziako eta Espainiako tituluak bereganatu zituelako. Afizionatuen Nazio Mailako txapelketaren finalean, joaneko partidan Cacereñok 3-1 hartu zituen menpean azkoitiarrak Caceresen (Extremadura, Espainia). Hala ere, 1973ko uztailaren 8an, Altzibartxoko futbol zelaian, Julen Sagarzazu entrenatzaile zuen Anaitasuna aurka zuen emaitza iraultzeko gai izan zen. Lau eta bat irabazi zion taldeak Cacereño talde extremadurarrari, eta titulua eskuratu zen herritarren zoramenerako. Neurketa hartan ia 7.000 jarraitzailek jarraitu zuten zuzenean neurketa. Ikaragarria izan zen.\n1974-75 denboraldian ere balentria bera errepikatzeko moduan izan ziren gorrixek, Gipuzkoako txapeldun geratu ostean, Nazio Mailako txapelketan finalaurrekoera iritsi baitziren.\nHurrengo urtean, 1976eko abuztuko azkenetan, gaur egun Anaitasunaren etxea den Txerloia Futbol Zelaia inaguratu zen, Sanseren eta Anaitasunaren arteko lagunarteko batekin. Urte onak eman zizkion Txerloiak Anaitasunari, 1980. urtean hasi baitzuen Anaitasunak bere hamar urteko ibilbidea Hirugarren Mailan. 1990ean jaitsi zen berriro Erregional Mailara.\nUrte horien tartean, ordea, Azkoitiko futbolari asko eman dion beste arlo bat sortu zen, emakumeena. Anaitasunak lehenbiziko aldiz, emakumeen taldea izango zuen; 1986-87 denboraldian sortu zen emakumeen lehen taldea. Herriko neskek futbolarengatik zuten interesak eragina izan zuen taldearen sorreran. Lehen denboraldietan, oso maila ona eman zuten gure neskek, eta lehen garaikurra 1991-92 denboraldian iritsi zen: Gipuzkoako Kopa. Bi denboraldi geroago, berriz, Emakumezkoen Ohorezko Mailara igotzea lortu zen, alegia, garai hartan Emakumeen futbolak zuen goreneko mailara igotzea. Cornella taldea kataluniarra kanporatu ostean lortu zen balentria hori.\nTalde garrantzitsuak izan ziren Txerloian ondorengo urteetan, hala nola, Bartzelona ahalguztiduna. Lehen urte horretan mailari eustea lortu zioten neskek, eta Espainiako hautatzaileak Anaitasunako hainbat neska ere deitu zituen. Euskadiko Ligako Kopan ere finalera iristea lortu zuten urte berean. Denboraldi aparta izan zen Anaitasunarentzat, berria zen atalean arrakastak besterik ez baitzituen izan. Borondatez, hurrengo denboraldian uko egin zion ordea nesken taldeak Ohorezko Maila horretan jokatzeari, eta berriz ere Lehen Mailan jokatzeari ekin zioten. Hala ere, Euskadiko Kopa birritan lortu zuten, 1996-97 eta 1997-98 denboraldietan. Azkoitian kirola sasoi ederrean sartuta zegoen, eta Anaitasuna horren isla zen.\nHarrezkero, gizonezkoen arloan, Anaitasunak lau aldiz lortu dute Hirugarren Mailan jolasteko txartela 1992-93, 2000-2001, 2011-12 eta 2017-18 denboraldietan, nahiz eta urte beltzak ere bizi izan dituen. Gaur egun Gipuzkoako talderik indartsuenetako bat da, eta 2015-16 eta 2016-17 denboraldiak horren adibide garbiak izan ziren.\n2015-16 denboraldia Anaitasunaren historiako liburuaren txokorik ederrenean gordetzekoa izan zen. Azken jardunaldira, Tolosarekin batera, Hirugarren Mailara igotzeko aukerekin iritsi zen Igor Quindos entrenatzaileak zuzentzen zuen taldea. Real Union, hirugarren sailkatua, izan zen Tolosaren aurkaria, eta irundarrek bigarren sailkatu eta promozioan mailaz igotzeko aukerak zituzten. Anaitasunak, aldiz, Hondarribiaren aurka jokatu zuen Ondartzako zelaian. Irungo neurketan Tolosak galtzea behar zuen Anaitasunak, eta horrela gertatu zen, baina Anaitasunak ez zituen mailaz igotzeko behar zituen hiru puntuak batu Hondarribian, bana berdindu baitzuen.\nBeñat Landak egin zuen banakoa Hondarribian. Zaleek eztanda egin zuten Landaren golarekin.\nZaleek bikain erantzun zioten orduan klubak egindako deialdiari, eta 400-500 jarraitzaile inguru elkartu ziren Hondarribian, ezagutzen den bidaiarik jendetsuena eginez. Bi autobus bete ziren goizez, eta beste bat arratsaldez. Hala eta guztiz ere, nor bere kabuz joandako zaleak ere asko izan ziren. Sekulako giroa jarri zuten goizez joandako zaleek Hondarribiako kaleetan, eta gogotsu agertu ziren bazkalondoren joandakoak ere.\nMalko artean, jokalariek eta zaleek historiarako argazkia egin zuten Ondartzako zelaian.\nAurreko urtearen amaiera tristea eta gero, Anaitasunak indarberrituta ekin zion 2016-17 denboraldiari. Aurreko urtearen amaiera kolpe handia izan zen gorrixentzat, eta aurreko denboraldian lortzeko gai ez ziren igoera lortzeko ilusioarekin, desioarekin, hein handi batean, ametsarekin ekin zioten. Gipuzkoako maila gorenak duen zailtasuna kontuan hartuta, lehia estua izan zuten Anaitasunak eta Hernanik; Hernaniko taldea izan zen Anaitasunaren aurkari zuzena Hirugarren Mailarako bidean. Azken denboraldian egin bezala, azken jardunaldira arte itxaron behar izan zuten jarraitzaile azkoitiarrek euren taldea Hirugarren Mailara igotzen ikusteko; halere, Anaitasunak Hondarribian ez zuen abantaila zuen eskuetan: irabaztea nahikoa zuen, Hernaniren emaitzaren zain egon gabe.\nHorrela, Anaitasunak Elgoibarko Mintxetan gogotik egin behar izan zuen lan mailaz igotzeko beharrezkoak zituzten hiru puntuak lortzeko. Hernanik Hondarribiaren aurka jokatu zuen Ondartza zelaian. Hernaniarrek huts eta bat irabazi zuten, eta Anaitasunak, Ander Arabaolazaren eta Mikel Aramendiren golekin, huts eta bi garaitu zuen Elgoibar. Mintxeta zelaian mila jarraitzaile inguru gorri elkartu ziren euren taldea bultzatzeko, eta Hondarribiako zale uholdea txiki gelditu zen Elgoibarkoarekin alderatuta. Egun borobila izan zen, inolako zalantzarik gabe. Goizean goiz bete zituzten herritarrek Elgoibarko kaleak, eta festa neurketa amaitu bezain laste lehertu zen. Hasteko, jokalariek, entrenatzaile taldeak, eta zaleek besarkada eta emozio handiko oihuen bidez ospatu zuten igoera Mintxetako berdegunean. Ondoren, herritarren esku zarten artean, eta herriko Musika Bandaren 'Aliron, aliron, Azkoitiko txapeldun' doinukin kalejiran zeharkatu zuten alde zaharra, eta Udalak ere harrera egin zion taldeari. Herriko jokalarien belaunaldi horrek merezi zuen saria jaso zuten 2017ko maiatzaren 27an. Honako bideo honen bitartez laburbildu genuen egun hura:\n2017-18 denboraldiak txanponaren bi aurpegiak erakutsi zizkion Anaitasunari. Hirugarren Maila galdu zuen mutilen lehen taldeak, baina nesken lehen taldeak Emakumezkoen Euskal Ligara igotzea lortu zuen denboraldi bikain bati Txerloian amaiera ezin hobea emanez. Azken jardunaldian, Anaitasunak Eibar jaso zuen Txerloian, ordura arte sailkapenean liderra zen taldea. Gorrixek, ordea, liga irabazi eta mailaz igotzeko aukera garbiekin iritsi ziren denboraldiko azken jardunaldira. Joxepe Santizok, Jokin Landak eta Eneko Aizpuruk gidatutako taldeak hiru eta bat irabazi zion talde armagiñari Leire Ucinek, Maider Badiolak eta Tamara Ramosek egindako golekin. Neurketaren amaieran festa giro onean ospatu zuten neskek txapelketa, eta ondoren, herriak eta Udalak harrera egin zieten. Honako bideo honen bitartez laburbildu genuen egun hura:


Landare exotiko inbaditzaileak kontrolatu eta ezabatzea Bertizko Jaurerria parke naturalean | Observatorio Pirenaico del Cambio Climático\nKlima-aldaketa honako fenomeno hauek eragiten ari da: tenperaturak gora egiteko joera, urtaro bero luzeagoa, negu leunagoak eta prezipitazioa murriztea. Aldaketa horiek aukera berriak sor ditzakete espezie exotikoek egun duten banaketa-maila heda dezaten. Bestalde, espezie exotiko gehien dituzten ekosistemetan, nabarmen handitu daiteke espezie horietako batek aurrera egiteko eta hedatzeko egoera hobea aurkitzeko probabilitatea. Espezie Exotiko Inbasoreak (EEI) barreiatzeko foku gisa jarduten duten eremu horietan esku hartzea, hala nola Bertizko Jaurerria Parke Naturala Zainketa Bereziko Eremuan (ZBE), lehentasunezkoa da haien hedapena eta eragina mugatzeko.\n2008an, Bertizko Jaurerria Parke Naturala ZBE izendatu zenean, Erabili eta Kudeatzeko III. Plan Zuzentzailea onartu zen (EKPZ). Neurri horien artean dago EEI Kontrolatzeko Plan bat egitea eta gauzatzea, landare exotiko inbaditzaileak baso kaduzifolioak eta ibaiertzeko baso autoktonoak mehatxatzeko faktore gisa identifikatu ondoren. 2019an, espezie inbaditzaileak desagerrarazteko eta kontrolatzeko lanei ekin zitzaien berriro, urtez urte egiteko, horien eraginkortasuna ikusi eta aplikatutako teknikak ebaluatu ahal izateko\n» Landare exotiko inbaditzaileak desagerrarazteko/kontrolatzeko jarduketak. Espezie bakoitzerako tratamendu bereizia egiten da.\n» Ereintzak eta landaketak, landaretza autoktonoaren instalazioa errazteko eta espezie inbaditzaileak birsortzearen bidezko eremu horien kolonizazioa saihesteko. Gaztainondoak landatu dira eta Quercus robur espeziearen ezkurrak erein dira.\n» Espezie bakoitzerako egindako jarduketa eta tratamendu guztiak erregistratzea, eta emaitzak ebaluatzea.\n» Espezie aloktonoak ingurune naturalean kontrolik gabe sartzeak dakarren arazoaren inguruan heztea eta sentsibilizatzea herritarrak.\n» Bertizko EKPZren helburu operatiboa betetzea, baso kaduzifolioen naturaltasuna handitzeari dagokionez, espezie exotikoak pixkanaka ordezkatuz.\n» Bertizko Jaurerrian dauden EEIak Kontrolatzeko Plana gauzatzea.\n» Bertizko EKPZren jarraipen- eta ebaluazio-programarekin jarraitzea, espezie exotikoak kontrolatzeari eta desagerrarazteari buruzkoa, honako helburu espezifiko hauekin:\no Parkean landaredi exotiko inbaditzailearen hedapena kontrolatzea zeregin zehatz, lokalizatu eta iraunkor batzuk baliatuta, eta horrek eraginkorrak izatea ahalbidetzea, egindako ahaleginekin bat.\no Emaitzen kontrol zehatz bat egitea.\no Herritarrak ingurune naturalean espezie aloktonoak sartzeak dakarren arazoaren inguruan heztea eta sentsibilizatzea.\nUrtero baloratzen eta erregistratzen dira aurreko urteetan gauzatutako jarduketen emaitzak. Azken balorazioa 2020ko udaberrian egin da:\n» A priori, Prunus laurocerasus, Fallopia, Palmera, Virginiako kakiondoa eta Paulownia tomentosa espezieak kontrolatzeko egindako tratamenduak emaitza positiboak ematen ari dira, baina hurrengo urteetako ebaluazioen zain egon beharko dugu benetan eraginkorra izaten ari dela ziurtatzeko.\n» Oraingoz, banbuaren aurkako borroka bertan behera utzi da, emaitza nahiko onak ez lortzeagatik eta, horrela, arreta espezie problematikoagoetan jartzeko; beste tratamendu batzuk probatuko dira.\n» Egindako gaztainondo-landaketek bilakaera ona izaten ari dira. Quercus robur espezieko ezkurrak 2019an erein ziren; itxaron egin beharko da emaitzak baloratzeko.\nNafarroako Gobernua, Nafarroako Ingurumen Kudeaketa eta basolanetako enpresak\n» 1-2 Ingurumen-zaintzaile.\n» 1-2 Biodibertsitate Zerbitzuko teknikari.\n» Nafarroako Ingurumen Kudeaketako Parkeko (1 langile) eta Nafarroako Gobernuko (1 langile) mantentze-lanetako langileak.\n» Basolanetako enpresak (3 langile).\n» Prestakuntza basogintzan eta biologian\n» Beharrezko inbertsioa handia da: kostu handiak eta zeregin ez-produktiboak.\n» Landare exotiko inbaditzaile horietako askok erresistentzia eraginkorra dute kontrol-lan horien aurrean: anduitik edo sustraietatik ernaberritzen dira, hazi-kantitate handiak barreiatzen dituzte, belar-sastraken zatietatik abiatuta sustraitzeko gai dira eta abar. Horregatik, hasitako lanarekin jarraitzeko eta emaitzak ebaluatzeko konpromisoa hartu behar da, aurrez ezarritako helburuak lortu ahal izateko.\n» Xede-espezieak desagerrarazteko eta kontrolatzeko praktikei buruz egindako azterlanen eskasia, eta beste leku batzuetan aplikatutako metodoek ez dutela zertan eraginkorrak edo egokiak izan beste egoera eta leku batzuetan.\n» Espezie exotiko inbaditzaileen egungo banaketa-mailaren hedapena minimizatzea, klima-aldaketaren ondorioek sortzen dituzten aukera berrien ondorioz.\nUrteko aldizkako inbertsioa.\nLehenengo urtea: 16.800 €; 2. urtea: 15.000 €; 3. urtea: 15.000 €; 4. urtea –oraindik definitu gabe–.\nFinantzaketa propioa (%): % 35,9\nKanpoko iturria: % 64,1, Interreg POCTEFA NaturClima.\nJardunbide egokia planifikatzeko tresna Bertizko Jaurerriko Natur Parkea Erabili eta Kudeatzeko III. Plan Zuzentzaileri (EKPZ) dagokio. Era berean, Interreg POCTEFA NaturClima-ren esparruan kokatzen da proiektu hau.\n01/01/2018 - 12/31/2019 (1 urte - Gauzatze-fasean)\nNafarroako Gobernua. Biodibertsitate Zerbitzua. Naturaguneen eta espezie babestuen atala